text:
Yeremiya Jeremiah
Chapter 37
1 Awo Zeddekiya mutabaai wa Yosiya n'afuga nga ye kabaka mu kifo kya Koniya mutabani wa Yekoyakimu Nebukadduleeza kabaka w'e Babulooni gwe yafuula kabaka mu nsi ya Yuda.
2 Naye teyawuliranga bigambo bya Mukama bye yayogerera mu nnabbi Yeremiya, ye newakubadde abaddu be newakubadde abantu ab'omu nsi.
3 Awo Zeddekiya kabaka n'atuma Yekukaali mutabani wa Seremiya ne Zeffaniya mutabani wa Maaseya kabona eri nnabbi Yeremiya, ng'ayogera nti Tusabire nno eri Mukama Katonda waffe.
4 Era Yeremiya yayingiranga n'afulumanga mu bantu: kubanga baali tebaanamuteeka mu kkomera.
5 Era eggye lya Falaawo lyali livudde mu Misiri; awo Abakaludaaya abaali bazingizza Yerusaalemi bwe baawulira ebigambo byabwe, ne basaasaana okuva ku Yerusaalemi.
6 Awo ekigambo kya Mukama ne kijjira nnabbi Yeremiya nga kyogera nti
7 Bw'ati bw'ayogera Mukama, Katonda wa Isiraeri, nti Bwe muti bwe muba mugamba kabaka wa Yuda eyabatuma gye ndi okumbuuza; nti Laba, eggye lya Falaawo eritabadde okubayamba liridda mu Misiri mu nsi yaabalyo.
8 Era Abakaludaaya balikomawo ne balwanyisa ekibuga kino; era balikimenya ne bakyokya omuliro.
9 Bw'ati bw'ayogera Mukama nti Temwerimba nga mwogera nti Abakaludaaya tebalirema kutuvaako: kubanga tebalibavaako.
10 Kuba newakubadde nga mwandigobye eggye lyonna ery'Abakaludaaya abalwana nammwe ne musigala mu bo ab'ebiwundu bokka, era naye bandigolokose buli muntu mu weema ye ne bookya ekibuga kino omuliro:
11 Awo olwatuuka eggye ery'Abakaludaaya bwe lyamala okusaasaana okuva ku Yerusaalemi olw'okutya eggye lya Falaawo,
12 kale Yeremiya n’afuluma mu Yerusaalemi okugenda mu nsi ya Benyamini okuweebwa omugabo gwe eyo wakati mu bantu.
13 Awo bwe yali mu mulyango gwa Benyamini, omukulu w'abambowa yali ali eyo, erinnya lye Iriya mutabani wa Seremiya mutabani wa Kananiya; n'akwata Yeremiya nnabbi ng'ayogera nti Osenga Abakaludaaya.
14 Awo Yeremiya n'ayogera nti Olimba; sisenga Bakaludaaya; naye n'atamuwulira: kale Iriya n'akwata Yeremiya n'amuleeta eri abakungu.
15 Awo abakungu ne basunguwalira Yeremiya ne bamukuba ne bamuteeka mu kkomera mu nnyumba ya Yonasaani omuwandiisi; kubanga gye baali bafudde ekkomera.
16 Awo Yeremiya bwe yatuuka mu nnyumba ey'obunnya ne mu buyu, era Yeremiya bwe yali ng'amaze ennaku nnyingi omwo;
17 awo Zeddekiya kabaka n'atuma n'amukima: kabaka n'amubuuza kyama mu nnyumba ye n'ayogera nti Waliwo ekigambo kyonna ekivudde eri Mukama? Awo Yeremiya n'ayogera nti Weekiri. Era n'ayogera nti Oliweebwayo mu mukono gwa kabaka w’e Babulooni.
18 Era nate Yeremiya n'agamba kabaka Zeddekiya nti Nali nkwonoonye mu ki oba abaddu bo oba abantu bano, n'okuteeka ne munteeka mu kkomera?
19 Bannabbi bammwe nno bali ludda wa abaabalagulanga nga boogera nti Kabaka w'e Babulooni talibatabaala, newakubadde ensi eno?
20 Kale nno wulira, nkwegayiridde, ai mukama wange kabaka: okwegayirira kwange kukkirizibwe mu maaso go, nkwegayiridde; oleme okunziza mu nnyumba ya Yonasaani omuwandiisi, nneme okufiira omwo.
21 Kale Zeddekiya kabaka n'alagira ne bateeka Yeremiya mu luggya olw'abambowa, ne bamuwa buli lunaku omugaati okuva ku luguudo abafumbi b'emigaati kwe baabeeranga, okutuusa emigaati gyonna egy'omu kibuga lwe gyaggwaawo. Awo Yeremiya n'abeera bw'atyo mu luggya olw'abambowa.


c: text/html

text:
Omubuulizi Ecclesiastes
Chapter 8
1 Ani ali ng'omugezigezi? era ani amanyi ekigambo bwe kitegeezebwa? Amagezi g'omuntu ganyiriza amaaso ge, n'obukakanyavu bw'amaaso ge ne buwaanyisibwa.
2 Nkuweerera ebigambo, nti Okwatanga ekiragiro kya kabaka, era kyova okola bw'otyo olw'ekirayiro kya Katonda:
3 Toyanguyirizanga kuva w'ali; tolemeranga mu kigambo ekibi: kubanga akola buli ky'ayagala.
4 Kubanga ekigambo kya kabaka kirina obuyinza; era ani ayinza okumugamba nti Okola ki?
5 Buli akwata ekiragiro talibaako kigambo kibi ky'alimanya; n'omutima gw'Omuntu omugezigezi gwawula ekiseera n'okuteesa:
6 kubanga buli kigambo ky'oyagala okukola kibaako ekiseera kyakyo n'okuteesa kwakyo; kubanga obuyinike bw'omuntu bumuzitoowerera nnyo:
7 kubanga tamanyi ekiribaawo: kubanga ani ayinza okumubuulira bwe kiriba?
8 Tewali muntu alina obuyinza ku mwoyo okuziyiza omwoyo; so talina buyinza ku lunaku olw'okufiiramu; so mu ntalo ezo temuli kusindikibwa: so n'obubi tebulimuwonya oyo abugoberera.
9 Ebyo byonna nabiraba, ne nzisaayo omutima gwange eri buli mulimu ogukolebwa wansi w'enjuba: wabaawo ekiseera omuntu omu bw'abeera n'obuyinza ku mulala olw'okumukola obubi.
10 Era nate nalaba ababi nga babaziika, ne bajja eri entaana; n'abo abaakolanga eby'ensonga ne bagenda nga bava mu kifo ekitukuvu, ne beerabirwa mu kibuga: era n'ekyo butaliimu.
11 Kubanga omusango ogusalirwa ekikolwa ekibi tebagutuukiriza mangu, omutima gw'abaana b'abantu kyeguva gukakasibwa ddala mu bo okukola obubi.
12 Alina ebibi newakubadde ng'akola obubi emirundi kkumi n'awangaala nnyo, era naye mazima mmanyi ng'abo abatya Katonda banaabanga bulungi, abatya mu masso ge:
13 naye omubi taabenga bulungi, so taliwangaala nnaku nnyingi eziri ng'ekisiikirize; kubanga tatya mu maaso ga Katonda.
14 Waliwo obutaliimu obukolebwa ku nsi; nga waliwo abantu abatuukirivu abagwibwako ebiriŋŋanga omulimu ogw'ababi; naye waliwo abantu ababi abagwibwako ebiriŋŋanga omulimu ogw'abatuukirivu: ne njogera nga n'ekyo butaliimu.
15 Awo ne nsiima ebinyumu, kubanga omuntu talina kintu kyonna ekisinga obulungi wansi w'enjuba wabula okulyanga n'okunywanga n'okusanyukanga: kubanga ebyo binaabeeranga naye mu kutegana kwe ennaku zonna ez'obulamu bwe Katonda bw'amuwadde wansi w'enjuba.
16 Bwe nnassaayo omutima gwange okumanya amagezi, n'okulaba emirimu egikolebwa ku nsi: (kubanga waliwo era atafuna tulo mu maaso ge emisana n'ekiro:)
17 awo ne ndaba omulimu gwonna ogwa Katonda; omuntu nga tayinza kukebera mulimu ogukolebwa wansi w'enjuba: kubanga omuntu ne bw'ategana atya okugukebera, naye taligulaba; weewaawo, nate omugezigezi ne bw'alowooza okugumanya, nate taliyinza kugulaba.

robotstxt: allowed

filter: keep


text:
1 Ebyomumirembe 1 Chronicles
Chapter 12
1 Era bano be bajja eri Dawudi e Zikulagi ng'akyekwese olwa Sawulo, mutabani wa Kiisi: era baabanga mu basajja ab'amaanyi abaamubeeranga okulwana.
2 Baakwatanga emitego era baayinza okuvuumuula amayinja n'okulasa obusaale ku mutego n'omukono ogwa ddyo era n'ogwa kkono; baali ba ku baganda ba Sawulo, ba Benyamini.
3 Akiyezeri ye yali omukulu, Yowaasi n'amuddirira, batabani ba Semaa Omugibeya; ne Yeziyeri ne Pereti, batabani ba Azumavesi; ne Beraka, ne Yeeku Omwanasosi;
4 ne Isumaya Omugibyoni, omusajja ow'amaanyi mu abo amakumi asatu, era omukulu w'amakumi asatu; Yeremiya, ne Yakaziyeri, ne Yokanani, ne Yozabadi Omugederi;
5 Eruzayi ne Yerimosi, ne Beyaliya ne Semaliya, ne Sefatiya Omukalufu;
6 Erukaana ne Issiya ne Azaleri ne Yowezeeri ne Yasobeyamu, Abakoola;
7 ne Yowera ne Zebadiya, batabani ba Yerokamu ow'e Gedoli.
8 Ne ku Bagaadi ne kweyawula abaagoberera Dawudi ku kiddukiro mu ddungu abasajja ab'amaanyi abazira, abasajja abaayigirizibwa okulwana, abaayinza okukwata engabo n'effumu; amaaso gaabwe nga gafaanana amaaso g'empologoma, era ab'embiro ng'empeewo eziri ku nsozi;
9 Ezeri omukulu, Obadiya ow'okubiri, Eriyaabu ow'okusatu;
10 Misumanna ow'okuna, Yeremiya ow'okutaano;
11 Attayi ow'omukaaga, Eriyeri ow'omusanvu;
12 Yokanani ow'omunaana, Eruzabadi ow'omwenda;
13 Yeremiya ow'ekkumi, Makubannayi ow'ekkumi n'omu.
14 Abo ab'oku baana ba Gaadi be baali abakulu b'eggye; omuto nga yenkana ekikumi, n'omukulu nga yenkana olukumi.
15 Abo be baasomoka Yoludaani mu mwezi ogw'olubereberye, nga gumaze okwanjaala ku ttale lyagwo lyonna; ne bagoba abo bonna ab'omu biwonvu, ebuvanjuba era n'ebugwanjuba.
16 Awo ku baana ba Benyamini ne Yuda ne kujja mu kiddukiro eri Dawudi.
17 Dawudi n'afuluma okubasisinkana, n'addamu n'abagamba nti Oba nga muzze gye ndi mirembe okunnyamba, omutima gwange guneegatta nammwe: naye oba nga muzze okundyamu olukwe eri abalabe bange, nga temuli kabi nu mikono gyange, Katonda wa bajjajjaffe akitunuulire, akinenye:
18 Awo omwoyo ne gulyoka gujja ku Amasayi, eyali omukulu w'abo amakumi asatu, n'ayogera nti Tuli babo, Dawudi, era tuli ku lulwo, gwe mutabani wa Yese: emirembe, emirembe gibe gy'oli, era emirembe gibe eri abo abakuyamba; kubanga Katonda wo akuyamba. Awo Dawudi n'abaaniriza, n'abafuula abaami b'ekitongole.
19 Era ne ku Manase ne kusenguka abamu ne basenga Dawudi, bwe yajja awamu n'Abafirisuuti okutabaala Sawulo, naye ne batabayamba: kubanga abakungu b'Abafirisuuti bwe baamala okuteesa ne bamugoba, nga boogera nti Anaasenga mukama we Sawulo n'aleeta akabi ku mitwe gyaffe.
20 Bwe yali ng'agenda e Zikulagi, ne kumusenga ku Manase Aduna ne Yozabadi ne Yediyayaeri ne Mikayiri ne Yozabadi ne Eriku ne Zirresayi, abaami b'enkumi aba Manase.
21 Ne bayamba Dawudi okulwana n'ekibiina eky'abakwekwesi: kubanga bonna baali basajja ba maanyi abazira, era nga baami ab'omu ggye.
22 Kubanga buli lunaku ne bajja eri Dawudi okumuyamba, okutuusa lwe baafuuka eggye ddene, erifaanana eggye lya Katonda.
23 Era gino gye miwendo gy'emitwe gy'abo abaakwata ebyokulwanyisa okulwana, abajja eri Dawudi e Kebbulooni, okukyusa obwakabaka bwa Sawulo eri ye, ng'ekigambo kya Mukama bwe kyali.
24 Abaana ba Yuda abaakwatanga engabo n'effumu baali kakaaga mu lunaana abaakwata ebyokulwanyisa okulwana.
25 Ku baana ba Simyoni abasajja ab'amaanyi abazira okulwana, kasanvu mu kikumi.
26 Ne ku baana ba Leevi, enkumi nnya mu lukaaga.
27 Era Yekoyaada ye yali omukulembezi w'ennyumba ya Alooni, era ne waba wamu naye enkumi ssatu mu lusanvu;
28 ne Zadooki, omulenzi ow'amaanyi omuzira, ne ku nnyumba ya kitaawe, abaami amakumi abiri mu babiri.
29 Ne ku baana ba Benyamini, baganda ba Sawulo, enkumi ssatu: kubanga okutuusa ku biro ebyo abasinga obungi baali banyweredde ku nnyumba ya Sawulo.
30 Ne ku baana ba Efulayimu, obukumi bubiri mu lunaana, abasajja ab'amaanyi abazira, abasajja abaayatiikirira mu nnyumba za bajjajjaabwe.
31 Ne ku kitundu ky'ekika kya Manase, kakumi mu kanaana, abaayatulwa amanaya gaabwe okujja okufuula Dawudi kabaka.
32 Ne ku baana ba Isakaali, abasajja abaategeera ebiro bwe byali, okumanya ebigwanidde Isiraeri okukola; emitwe gyabwe gyali ebikumi bibiri; ne baganda baabwe bonna baagonderanga okulagira kwabwe.
33 Ku Zebbulooni abo abaayinza okutabaala mu ggye, abaayinza okusimba ennyiriri, n'ebyokulwanyisa eby'engeri zonna, obukumi butaano; era abaayinza okusimba (ennyiriri,) so abataali ba mitima ebiri.
34 Ne ku Nafutaali, abaami lukumi, era wamu n'abo abalina engabo n'effumu, obukumi busatu mu kasanvu.
35 Ne ku Badani abaayinza okusimba ennyiriri, obukumi bubiri mu kanaana mu lukaaga.
36 Ne ku Aseri, abaayinza okutabaala mu ggye, abaayinza okusimba ennyiriri, obukumi buna.
37 N'emitala wa Yoludaani, ku Balewubeeni n'Abagaadi ne ku kitundu ky'ekika kya Manase, nga balina ebyokulwaayisa eby'engeri zonna olw'olutalo, kasiriivu mu obukumi bubiri.
38 Abo bonna, abasajja abalwanyi, abaayinza okusimba ennyiriri, ne bajja n'omutima ogwatuukirira e Kebbulooni, okufuula Dawudi kabaka wa Isiraeri yenna: era n'Abaisiraeri abalala bonna baalina omutima gumu okufuula Dawudi kabaka.
39 Awo ne bamalayo wamu ne Dawudi ennaku ssatu nga balya era nga banywa: kubanga baganda baabwe baali babategekedde.
40 Era nate abo abaabali okumpi, okutuuka ku Isakaali ne Zebbulooni ne Nafutaali, ne baleeta emigaati ku ndogoyi ne ku ŋŋamira ne ku nnyumba ne ku nte, ebyokulya eby'obutta; n'ebitole eby'ettiini n'ebirimba eby'ezabbibu enkalu n'omwenge n'amafuta n'ente n'endiga nnyingi: kubanga mu Isiraeri nga mulimu essanyu.


text:
Olubereberye - Genesis
Essuula 43
1 Enjala n'eba nnyingi mu nsi.
2 Awo olwatuuka, bwe baamala okulya eŋŋaano yonna gye baggya mu Misiri, kitaabwe n'abagamba nti Mugende nate, mutugulire akamere.
3 Yuda n'amugamba nti Omusajja yatulayiririra ddala ng'ayogera nti Temuliraba maaso gange, wabula muganda wammwe ng'ali wamu nammwe.
4 Bw'onoosindika muganda waffe awamu naffe, tunaaserengeta tulikugulira emmere:
5 naye bw'otoomusindike, tetugenda kuserengeta: kubanga omusajja yatugamba nti Temuliraba maaso gange, wabula muganda wammwe ng'ali nammwe.
6 Isiraeri n'ayogera nti Kiki ekyabankoza obubi obwenkanidde awo okubuulira omusajja nga mulina ow'oluganda omulala?
7 Ne boogera nti Omusajja yatubuuzabubuuza bwe twali ne baganda baffe bwe baali, ng'ayogera nti Kitammwe akyali mulamu? mulina ow'oluganda omulala? ne tumubuulira ng'ebigambo ebyo bwe biri: twandiyinzizza n'akatono okutegeera ng'anaagamba nti Muserengese muganda wammwe?
8 Yuda n'agamba Isiraeri kitaawe nti Sindika omulenzi awamu nange, naffe tunaagolokoka ne tugenda; tube abalamu, tuleme okufa, ffe; naawe, era n'abaana baffe abato.
9 Nze naabeera omuyima we; olimuvunaana nze mu mukono gwange: bwe sirimuleeta gy'oli, ne mmuteeka mu maaso go, omusango gube ku nze ennaku zonna:
10 kuba singa tetuludde, mazima kaakano twandibadde nga tukomyewo omulundi ogw'okubiri.
11 Kitaabwe Isiraeri n'abagamba nti Oba nga kaakano kiri bwe kityo, mukole bwe muti; mutwale ku bibala eby'omu nsi ebisinga obulungi mu bintu byammwe, mutwalire omusajja ekirabo, envumbo si nnyingi, n'omubisi gw'enjuki, omugavu n'obubaane, ebinywebwa n'endoozi:
12 era mutwale effeeza ebigero bibiri mu ngalo zammwe; n'effeeza eyakomezebwawo mu bumwa bw'ensawo zammwe gitwale nate mu ngalo zammwe; mpozzi baagizza nga tebamanyiridde:
13 era mutwale ne muganda wammwe, mugolokoke, muddeyo eri omusajja:
14 era Katonda omuyinza w'ebintu byonna abawe okusaasirwa mu maaso g'omusajja abasumulurire muganda wammwe omulala ne Benyamini. Nange bwe ndifiirwa abaana bange, ndifiirwa.
15 Abasajja ne batwala ekirabo ekyo, ne batwala effeeza ebigero bibiri mu ngalo zaabwe, ne Benyamini; ne bagolokoka, ne baserengeta mu Misiri, ne bayimirira mu maaso ga Yusufu.
16 Yusufu bwe yalaba Benyamini ng'ali wamu nabo n'agamba omuwanika w'ennyumba ye nti Twala abasajja mu nnyumba, obabaagire, oteeketeeke; kubanga abasajja banaaliira wamu nange mu ttuntu.
17 Omusajja n'akola nga Yusufu bwe yalagira; omusajja n'atwala abasajja mu nnyumba ya Yusufu.
18 Abasajja ne batya, kubanga babaleese mu nnyumba ya Yusufu; ne boogera nti Olw'effeeza eyakomezebwawo mu nsawo zaffe olubereberye kyebavudde batuleeta muno; atulabireko ensonga, atuwamatukireko, atunyage okuba abaddu, n'endogoyi zaffe.
19 Ne basemberera omuwanika w'ennyumba ya Yusufu, ne boogerera naye ku mulyango gw'ennyumba,
20 ne bagamba nti Ai mukama wange, mazima twaserengeta olubereberye okugula emmere:
21 awo olwatuuka, bwe twatuuka mu kifo ekyokusulamu, ne tusumulula ensawo zaffe, era, laba, effeeza ya buli muntu yali mu kamwa k'ensawo ye, effeeza yaffe ekigero kyayo kituufu: era tugikomezzaawo mu ngalo zaffe.
22 Era tuleese n'effeeza endala mu ngalo zaffe okugula emmere: tetumanyi bw'ali eyateeka effeeza yaffe mu nsawo zaffe.
23 N'ayogera nti Emirembe gibe gye muli, temutya: Katonda wammwe, era Katonda wa kitammwe, ye yabawa obugagga mu nsawo zammwe: nnaweebwa effeeza yammwe. N'abafulumiza Simyoni.
24 Omusajja n'atwala abasajja mu nnyumba ya Yusufu, n'abawa amazzi, ne banaaba ebigere byabwe; n'awa endogoyi zaabwe ebyokulya.
25 Ne bateekateeka ekirabo Yusufu ng'ajja kujja mu, ttutttu: kubanga bawulidde nga banaaliira eyo emmere.
26 Awo, Yusufu bwe yadda eka, ne bamuleetera mu nnyumba ekirabo ekyali mu ngalo zaabwe, ne bamuvuunamira.
27 N'ababuuza bwe baali, n'ayogera nti Kitammwe gyali omukadde gwe mwayogerako? Akyali mulamu?
28 Ne boogera nti Omuddu wo kitaffe gyali, akyali mulamu. Ne bakutama, ne bavuunama.
29 N'ayimusa amaaso ge n'alaba Benyamini muganda we, omwana wa nnyina, n'ayogera nti Oyo ye mwana wa bommwe, gwe mwaŋŋambako? N'ayogera nti Katonda akulage ekisa, mwana wange.
30 Yusufu n'ayanguwa; kubanga emmeeme ye yalumirwa muganda we: n'anoonya w'anaakaabira amaziga; n'ayingira mu kisenge kye, n'akaabira omwo.
31 N'anaaba mu maaso, n'afuluma; n'azibiikiriza n'ayogera nti Mujjule emmere.
32 Ne bamusoosootolera ye yekka, nabo bokka, n'Abamisiri, abaaliiranga awamu naye, nabo bokka: kubanga Abamisiri tebayinza kuliira mmere wamu n'Abaebbulaniya; kubanga ekyo kya muzizo eri Abamisiri.
33 Ne batuula mu maaso ge, omubereberye ng'obukulu bwe bwe bwali, n'omuto ng'obuto bwe bwe bwali: abasajja ne beewuunya bokka na bokka.
34 N'ababegerako ebitole (ku mmere) eyali mu maaso ge: naye ekitole kya Benyamini kyasinga ebyabwe byonna emirundi etaano. Ne banywa, ne basanyukira wamu naye.


text:
ESHUURA YA IKUMI NA MUKAAGA
Hamira aha Kuramya okw’Amazima
Baibuli neegamba ki aha kukoresa ebishushani?
Abakristaayo nibatwara bata ebiro bikuru eby’Amadiini?
Noobaasa kushobororera ota abandi enyikiriza yaawe otababiihiize?
KATUGIRE ngu waayetegyereza ngu ekicweka ki orikutuuramu kyona kisiisirwe. Omu mubonano, omuntu atwire naanaga ekumbwe erimu obutwa omu mwanya ogwo, kandi hati embeera neeyerarikiriza amagara. Okaakora ki? Hatariho kubangaa- nisa, waaba noobaasa noofuruka oruge omu mwanya ogwo. Kwonka na waaheza kukora ekyo, noosigara orikwebuuza ekibuuzo kikuru eki: ‘Obutwa obu tibukaaba butaire amagara gangye omukabi?’
2 Okwo nikwo kiri n’aha diini ez’ebishuba. Baibuli neeyegye- sa ngu ediini ez’ebishuba ziijwire enyegyesa n’ebikorwa ebitahi- kire. (2 Abakorinso 6:17) Egyo niyo nshonga ahabw’enki nikikuru iwe okuruga omuri ‘Babulooni orurembo Oruku- ru,’ nari shi ediini z’ebishuba zoona ez’omu nsi. (Okushuuruurwa 18:2, 4) Eki iwe waakikozire? Ku oraabe waakikozire, noosiimwa. Kwonka okwetaanisa aha diini y’ebishuba tikyo kyonka ekirikwetengwa okubaasa kugirugamu. Bwanyima oshemereire kwebuuza oti: ‘Haine amabara g’ediini y’ebishuba goona agakintsigairemu?’ Teekateeka aha by’okureeberaho ebimwe.
EBISHUSHANI HAMWE N’OKURAMYA ABAFIIRE
3 Abantu abamwe batwire baine ebishushani nari obuju bw’emandwa omu maka gaabo okumara emyaka mingi. Naiwe oine ebishushani n’obuju bw’emandwa omu ka yaawe? Ku kiraabe nikwo kiri, noobaasa kuteekateeka ngu tikya buriijo nari ngu ti kihikire kushaba Ruhanga otarikwebemberwa ebintu nk’ebi ebirikureebwa. Noobaasa kuba nookunda munonga bimwe aha bintu ebi. Kwonka Ruhanga niwe arikutugambira oku ashemereire kuramibwa, kandi Baibuli neeyegyesa ngu Ruhanga tarikwenda ngu tukorese ebishushani omu kumuramya. (Okuruga 20:4, 5; Zaaburi 115:4-8; Isaaya 42:8; 1 Yohaana 5:21) N’ahabw’ekyo noobaasa kuhamira aha kuramya okw’amazima orikweihaho ekintu kyona ekiine akakwate n’okuramya okutahikire. Omu muringo gwona, byange nk’oku Yehova arikubyanga—obireebe ‘nk’ebirikunu- gwa.’—Eky’Ebiragiro 27:15.
4 Okuramya abafiire nakwo kukanyire omu diini nyingi ez’ebishuba. Batakeegire amazima agari omuri Baibuli, abamwe bakaba nibaikiriza ngu abafu bahuriire, ngu bari ahatareebwa kandi ngu nibabaasa kuhwera nari kusaasa abahuriire. Shana obundi okaba ogyezaho munonga kushemeza abakundwa baawe abaafiire. Kwonka nk’oku waayegire omu Shuura ya 6 ey’ekitabo eki, abaafiire tibaine ahu bari; tibahuriire. N’ahabw’ekyo, okugyezaho kugamba nabo tikwine mugasho, buzima n’okweruhiza busha. Obutumwa bwona oburikureebeka nk’oburikuruga omu bakundwa baawe abaafiire buzima nibuba niburuga ahari baadaimoni. Nikyo Yehova yaaragiiriire Abaisraeli okutagyezaho kwebuuza aha bafu nari okwejumba omu bikorwa by’obufumu eby’emiringo yoona.—Eky’Ebiragiro 18:10-12.
5 Okukoresa ebishushani nari okuramya abafu ku biraabe bibaire biri ekicweka ky’okuramya kwawe, n’enki eki oshemereire kukora? Shoma kandi oyecumitirize aha butumwa oburi omu Baibuli oburikukworeka oku Ruhanga arikutwara okuramya abafiire. Shaba Yehova obutoosha omugambire ekyetengo kyawe eky’okwenda kuza omu kuramya okw’amazima, kandi mushabe akuhwere ogire emiteekateekyere erikwikirizana n’eye.—Isaaya 55:9.
NOIRI—TERAKUZIIBWE BAKRISTAAYO ABA IRA
6 Okuramya kw’omuntu nikubaasa kushiishwa okukuza ebiro bikuru. Nk’eky’okureeberaho, teekateeka ahari Noiri. Nikigambwa ngu Noiri neekuzibwa okwijuka okuzaarwa kwa Yesu Kristo, kandi haihi buri omwe aha bari omu madiini agarikweyeta Amakristaayo naagikuza. Kwonka, tihariho buhame oburikworeka ngu entumwa za Yesu ez’omu kyasha ky’okubanza zikakuza ebiro bikuru nk’ebyo. Ekitabo ekirikwetwa Sacred Origins of Profound Things nikigira kiti: “Omu myaka magana abiri bwanyima y’okuzaarwa kwa Kristo, tihariho n’omwe owaabaire naamanya obu Yesu yaazaarwa, kandi bakye bonka nibo baabaire nibafayo kumanya obwire bwenyine obu yaazaariirwemu.”
7 N’obu abeegi ba Yesu baakubaire baamanyire ekiro ky’okuzaarwa kwa Yesu kyenyine, bakaba batarikwija kukikuza. Ahabw’enki? Ahabw’okuba, nk’oku ekitabo ekirikwetwa The World Book Encyclopedia kirikugira, Abakristaayo aba ira “bakaba nibamanya ngu okukuza okuzaarwa kw’omuntu weena gukaba guri omucwe gw’abakaafiire.” Okukuza okuzaarwa kwonka okurikugambwaho omuri Baibuli n’okw’abategyeki babiri abaabaire batarikuramya Yehova. (Okutandika 40:20; Mako 6:21) Okukuza amazaarwa kukaba nikukorwa kuhaisa baaruhanga abandi ekitiinisa. Nk’eky’okureeberaho, aha biro 24 by’Okwakataano, Abarooma bakaba bakuza amazaarwa ga ruhanga waabo omukazi orikwetwa Diana. Ekiro ekyabaire kikurataho, bakaba bakuza amazaarwa ga ruhanga waabo w’eizooba orikwetwa Apollo. N’ahabw’ekyo, okukuza amazaarwa kukaba kwine akakwate n’obukaafiire beitu butari Bukristaayo.
8 Hariho n’enshonga endiijo ahabw’enki Abakristaayo ab’omu kyasha ky’okubanza baabaire batarikubaasa kukuza amazaarwa ga Yesu. Entumwa za Yesu zikaba nizimanya ngu okukuza amazaarwa kukaba kwine akakwate n’emigyenzo etahikire. Nk’eky’okureeberaho, Abagriika n’Abarooma aba ira abaingi bakaba baikiriza ngu hakaba hariho omwoyo ogwabaire guhwera buri muntu aha izooba ry’okuzaarwa kwe kandi ngu gumurinda omu magara ge goona. Ekitabo ekirikwetwa The Lore of Birthdays nikigira kiti: “Omwoyo ogu gukaba nigushushanisa amaani na ruhanga ou eizooba rye ry’okuzaarwa ryabaire nirishushana n’ery’omuntu ogwo yaazaariirweho.” Yehova buzima tarikushemerererwa okukuza amazaarwa kwona okurikugaita Yesu n’emigyenzo etahikire. (Isaaya 65:11, 12) Kandi shi ahabw’enki abantu baingi nibakuza Noiri?
OBUKOMOOKO BWA NOIRI
9 Bwanyima y’emyaka mingi kuhinguraho Yesu aherize kuruga omu nsi, abantu bakatandika kukuza amazaarwa ge aha biro 25 by’okwezi kw’Ikumi n’Ebiri. Kwonka ekyo tikyo kiro eki Yesu yaazaariirweho, ahakuba nikireebeka okuzaarwa kwa Yesu kubaho omu okw’Ikumi.* Kandi shi ahabw’enki abantu baatooraine ebiro 25 by’okw’Ikumi n’Ebiri? Bamwe abaayegambireho nk’Abakristaayo bwanyima, nibabaasa kuba “baasiimire kukwatanisa ekiro ekyo n’obugyenyi bw’Abarooma abakaafiire ‘obw’okukuza amazaarwa g’eizooba eritasingurwa.’” (The New Encyclopædia Britannica) Omu bwire bw’obutiti, obu eizooba ryabaire rireebeka nk’eritaine maani, abakaafiire bakaba bakora obugyenyi okubaasa kugarura eizooba kuruga omu rugyendo rwaryo ngu ribaase kureeta obutagatsi hamwe n’ekyererezi. Ebiro 25 by’okw’Ikumi n’Ebiri nikyo kiro obu eizooba ryabaire ritandika kugaruka. Abeebembezi b’ediini okubaasa kuhindura abakaafiire, bakatandika kukuza omugyenzo ogu kandi bagyezaho kugureebekyesa “nk’ogw’Ekikristaayo.”#
10 Obukomooko bwa Noiri obw’ekikaafiire butwire nibumanywa okumara emyaka mingi ehingwire. Ahabw’okugira ngu obukomooko bwa Noiri ti bw’omu Byahandiikirwe, omu kyasha kya 17, okukuza Noiri kukazibirwa omuri Bungyereza hamwe n’omu bicweka ebi Amerika yaabaire neetegyeka. N’omuntu weena owaabaire atakora aha kiro kya Noiri akaba afubirwa. Omu bwire bukye, emigyenzo egyo ekatandika kukuzibwa, kandi n’endiijo emisya yaayongyerwaho. Etyo Noiri yaagaruka yaaba ekiro kikuru, kandi n’okuhitsya hati ekiri ekiro kikuru omu mahanga maingi. Ahabw’okugira ngu Noiri eine akakwate n’ediini ez’ebishuba, abo abarikwenda kushemeza Ruhanga tibarikugikuza nari okukuza ekiro kikuru ekindi kyona ekirikukomooka omu kuramya kw’ekikaafiire.%
OKUMANYA OBUKOMOOKO BW’EBIRO BIKURU NIKIKURU?
11 Abamwe nibakimanya ngu ebiro bikuru nka Noiri nibikomooka aha bakaafiire kwonka kandi bagira ngu ti kibi okubikuza. Nangwa abaingi tibarikuteekateeka ngu okukuza ebiro bikuru kwine akakwate n’okuramya okutahikire. Emikoro egi kandi neehikaanisa ab’omu maka. Iwe oku nikwo orikukireeba? Ku kiraabe kiri kityo, nikireebeka ni rukundo y’ab’omu ka beitu etari rukundo y’ediini ey’ebishuba, erikukureetera okutanguhirwa kuhamira aha kuramya okuhikire. Kihamye ngu Yehova owaatandikireho amaka naayenda ngu ogire omukago murungi n’abanyabuzaare baawe. (Abaefeso 3:14, 15) Noobaasa kugumya omukago ogwo omu miringo ei Ruhanga arikusiima. Aha bikwatiraine n’ebi tushemereire kutaho omutima munonga, Entumwa Paulo akahandika ati: “Kandi mwetegyereze ebirikusiimwa Mukama.”—Abaefeso 5:10.
12 Shana nooteekateeka ngu obukomooko bw’ebiro bikuru tibwine kakwate n’oku birikukuzibwa hati. Obukomooko bw’ebiro bikuru shi nikikuru? Buzima nikikuru! Eky’okureeberaho: Ka tugire ngu waareeba akacweka kaaswiti kari omu mufuregye. Okaatorotoora kaaswiti ako okarya? Buzima ngaaha! Kaaswiti ako nikaba kariho oburofa. Nka kaaswiti ako, ebiro bikuru nibibaasa kureebeka nk’ebirikushemeza, kwonka nibiruga omu migyenzo etahikire. Okubaasa kuhamira aha kuramya okuhikire, tushemereire kugira emiteekateekyere nk’ey’omurangi Isaaya, owaagambiire abaramya ab’amazima ati: “Mutakora aha kintu kyona ekitashemeire.”—Isaaya 52:11.
KORESA OBWENGYE OMU KUKORENGANA N’ABANDI
13 Nihabaasa kubaho okuhakanisibwa waacwamu kutejumba omu kukuza ebiro bikuru. Nk’eky’okureeberaho, abakozi bataahi baawe nibabaasa kwebuuza ahabw’enki otarikwejumba omu bikorwa bimwe eby’okukuza ebiro bikuru. Okaakora ki ku wakuheebwa ekiconco ahari Noiri? Noogira ngu kikaaba kihikire okukyakiira? Kandi shi omukazi waawe nari omushaija waawe ku yaakuba atari mu nyikiriza yaawe? Okaahamya ota ngu abaana baawe tibahurira kubi ahabw’okutakuza biro bikuru?
14 Okucwamu gye nikwetengwa okubaasa kumanya oku oraatwaze omuri buri mbeera. Endamutsyo y’aha biro bikuru yaakuheebwa nka buriijo, noobaasa kwebaza owaagikuha. Kwonka ka tugire ngu noogamba n’omuntu ou orikukira kureeba nari ou orikukora nawe buriijo. Obwo, noobaasa kucwamu kumushobororera ebirikukiraho. Omu miringo yoona, koresa obwengye. Baibuli neehabura eti: “Ebigambo byanyu bigume biri eby’embabazi, nk’ebirimu omwonyo, mubone kumanya oku mushemereire kugarukamu omuntu weena.” (Abakolosai 4:6) Gyezaho munonga kworeka ngu nooha abandi ekitiinisa. Omu bwengye, shoborora aha nyikiriza yaawe. Yoreka gye ku otarikwanga okugaba ebiconco nari okuteeranira hamwe n’abandi kwonka ngu nookunda kushemererwa n’abandi omu bundi bwire.
15 Kandi shi omuntu ku yaakuba naayenda kukuha ekiconco? Okukyakiira nari okutakyakiira nikirugiirira. Orikukuha ekiconco naabaasa kugira ati: “Nimmanya ngu torikukuza biro bikuru. Kwonka nabwe, niinyenda ngu otungye ekintu eki.” Noobaasa kureeba ngu okwikiriza ekiconco omu mbeera nk’ezo tikirikushushana n’okwejumba omu kukuza ebiro ebyo. Kwonka, orikukuha ekiconco yaaba atarikumanya enyikiriza yaawe, noobaasa kumumanyisa ku otarikukuza ekiro kikuru ekyo. Eki nikihwera omu kushoborora ahabw’enki nooyakiira ekiconco kwonka ku otarikubaasa kuha ekiconco aha eizooba eryo. Aha rubaju orundi, nikiba kiri eky’obwengye okutaikiriza ekiconco kyakuheebwa n’ekigyendererwa kureeba yaaba oraahamire aha nyikiriza yaawe nari yaaba orikukunda ebintu eby’omubiri okukira eby’omwoyo.
NOOBAASA KUTWARIZA OTA AB’OMU KA YAAWE ABATARIKWIKIRIZA?
16 Kandi shi ab’omu ka yaawe ku baakuba batarikushushanisa naiwe enyikiriza? Nabwo, koresa obwengye. Tikirikwetengyesa kuhakanisa buri mugyenzo gwona nari ekiro kikuru kyona eki abanyabuzaare baawe barikucwamu kukuza. Omu mwanya gw’okukora ekyo, barekyere obugabe bwabo nk’oku naiwe orikwenda ngu bakurekye n’enyikiriza yaawe. (Matayo 7:12) Yetantare ekikorwa kyona ekirikubaasa kukuhitsya aha kwejumba omu mikoro y’okukuza ebiro bikuru. Nabwe, ba ow’oburyo kyahika n’aha nshonga ezitaine kakwate n’okukuza ebiro bikuru. Oshemereire obutoosha kutwaza omu muringo ogurakurekye oine omutima ogutarikweshinja.—1 Timoseo 1:18, 19.
17 N’enki eki orikubaasa kukora kugira ngu abaana baawe tibahurira kubi ahabw’okutakuza biro bikuru ebitarikwikirizibwa mu byahandiikirwe? Eki nikirugiirira aha bi orikukora omu bundi bwire omu mwaka. Abazaire abamwe nibatebeekanisa obwire bw’okuheeramu abaana baabo ebiconco. Ekiconco ekirikukirayo oburungi eki orikubaasa kuha abaana baawe n’obwire bwawe kandi okabafaho na rukundo.
KURATIRA OKURAMYA OKW’AMAZIMA
18 Okubaasa kushemeza Ruhanga, nooragiirwa kwanga okuramya okw’ebishuba kandi okahamira aha kuramya okw’amazima. Eki nikitwariramu ki? Baibuli neegira eti: “Kandi ka tuteekateekye oku twakwezirikisana kukundana n’okukora ebirungi, tutarikureka kuteeranira hamwe nk’oku abamwe bagira, kureka tugumyane, kandi nk’oku murikureeba ngu ekiro ekyo kiri haihi n’okuhika, mweyongyere kutwaza mutyo.” (Abaheburaayo 10:24, 25) Okwejumba omu nteerane z’Ekikristaayo nikukuha omugisha gw’okuramya Ruhanga omu muringo ogu arikusiima. (Zaaburi 22:22; 122:1) Omu nteerane nk’ezo, nihabamu ‘okugumyana’ omu Bakristaayo abeesigwa.—Abarooma 1:12.
19 Omuringo ogundi ogu orikubaasa kuhamira aha kuramya okw’amazima n’okugamba n’abandi aha bintu ebi oyegire omu Baibuli n’Abajurizi ba Yehova. Abantu baingi buzima “nibaganya kandi nibatsinda” ahabw’obubi oburikukorwa omu nsi ebiro ebi. (Ezekieli 9:4) Obundi hariho abantu bamwe abu orikumanya abarikuganya kandi abarikutsinda. Ahabw’enki otarikubagambira ebirikukwata aha matsiko gaawe agu oine omu Baibuli aha biro by’omu maisho? Ku oragumizemu kuteeranira hamwe n’Abakristaayo ab’amazima kandi orikugambira abandi amazima g’omutaano agu oyegire omu Baibuli, noija kwetegyereza ngu ekyetengo ky’okukuza emigyenzo y’ediini z’ebishuba ekyakubaasa kuba kyagumire omu mutima gwawe, mporampora nikiija kukuhwamu. Gira obwesigye ngu noija kushemererwa munonga kandi otungye n’emigisha mingi waaheza kuza omu kuramya okw’amazima.—Malaki 3:10.
EBI BAIBULI ERIKWEGYESA
- Ebishushani n’obu kwakuba okuramya abafiire tibishemereire kuba omu kuramya okw’amazima.—Okuruga 20:4, 5; Eky’Ebiragiro 18:10-12.
- Tikihikire okwejumba omu mikoro y’okukuza ebiro bikuru ebirikukomooka omu bukaafiire.—Abaefeso 5:10.
- Abakristaayo ab’amazima bashemereire kukoresa obwengye baaba nibashobororera abandi enyikiriza yaabo.—Abakolosai 4:6.
* Reeba Ebyongyeirweho.
# Obugyenyi bw’Abarooma obw’okushemeza Saturn, ruhanga w’Abarooma ow’eby’obuhingi n’endiijo nshonga eyaatumire baatoorana ebiro 25 by’okw’Ikumi n’Ebiri. Obugyenyi obu obwabaire bukorwa kuhaisa ruhanga w’Abarooma ow’eby’obuhingi ekitiinisa bukaba bubaho ebiro 17-24 by’okw’Ikumi n’Ebiri. Okukora obugyenyi, okushemererwa, n’okuheerezana ebiconco kukaba kubaho aha bugyenyi bwa Saturn.
% Okubaasa kwetegyereza oku Abakristaayo ab’amazima barikutwara ebiro bikuru ebindi, reeba Ebyongyeirweho.
Ebibuuzo by’okukoresa omu kwega
1, 2. Ni kibuuzo ki eki oshemereire kwebuuza bwanyima y’okuruga omu diini y’ebishuba, kandi ahabw’enki eki nikyetengyesa kukikora?
3. (a) Baibuli neegamba ki aha kukoresa ebishushani, kandi ahabw’enki kirikubaasa kugumira abamwe okwikiriza oku Ruhanga arikutwara ebishushani? (b) N’enki eki oshemereire kukorera ebintu ebi oine ebiine akakwate n’okuramya okutahikire?
4. (a) Nitumanya tuta ngu okuramya abafiire tikwine mugasho, n’okweruhiza busha? (b) Ahabw’enki Yehova yaaragiire abantu be okutejumba omu bikorwa by’obufumu eby’emiringo yoona?
5. Okaakora ki okukoresa ebishushani nari okuramya abafiire ku biraabe bibaire nibikorwa omu diini eyi obaire orimu?
6, 7. (a) Nikigambwa ngu Noiri neekuzibwa kwijuka ki, kwonka shi abakuratsi ba Yesu ab’omu kyasha ky’okubanza bakaba bagikuza? (b) Omu bwire obu abeegi ba Yesu abaira baabaire bariho, okukuza amazaarwa kukaba kwine akakwate naki?
8. Shoborora akakwate akari ahagati y’okukuza amazaarwa hamwe n’emigyenzo etahikire.
9. Ahabw’enki abantu baatooraine ebiro 25 by’okw’Ikumi n’Ebiri kuba ekiro ky’okukuza amazaarwa ga Yesu?
10. Ahabw’enki abantu abamwe ira baabaire batarikukuza Noiri?
11. Ahabw’enki abantu abamwe nibakuza ebiro bikuru, kwonka n’enki ekikuru eki tushemereire kutaho omutima?
12. Yoreka ahabw’enki tushemereire kwetantara emigyenzo hamwe n’emikoro ebiine obukomooko bubi.
13. Ni kuhakanisibwa kwa muringo ki okurikubaasa kubaho waaheza kucwamu okutejumba omu biro bikuru?
14, 15. N’enki eki waakubaasa kukora waaheebwa endamutsyo y’ebiro bikuru nari omuntu yaaba naayenda kukuha ekiconco?
16. Noobaasa kukoresa ota obwengye omu nshonga eziine akakwate n’ebiro bikuru?
17. Noobaasa kuhwera ota abaana baawe kutahurira kubi ahabw’okureeba abandi nibakuza ebiro bikuru?
18. Okuza omu nteerane z’Ekikristaayo nikibaasa kukuhwera kita kuhamira aha kuramya okw’amazima?
19. Ahabw’enki nikikuru iwe okushobororera abandi ebintu ebi oyegire omu Baibuli?


text:
Okuva Exodus
Chapter 16
1 Ne bava Erimu nga batambula, ekibiina kyonna eky'abaana ba Isiraeri ne batuuka mu ddungu lya Sini, eriri wakati wa Erimu ne Sinaayi, ku lunaku olw'ekkumi n'ettaano olw'omwezi ogw'okubiri nga bamaze okuva mu nsi ey'e Misiri.
2 Ekibiina kyonna eky'abaana ba Isiraeri ne beemulugunyiza Musa ne Alooni mu ddungu:
3 abaana ba Isiraeri ne babagamba nti Waakiri twandifiiridde olw'omukono gwa Mukama mu nsi ey'e Misiri, bwe twali tutudde awali entamu ez'ennyama, bwe twali tulya emmere nga tukkuta; kubanga mwatufulumya mu ddungu lino, okutta ekibiina kino kyonna n'enjala.
4 Mukama n'alyoka agamba Musa nti Laba, nditonnyesa emmere okuva mu ggulu ku lwammwe; n'abantu balifuluma okukuŋŋaanya ekitundu eky'olunaku buli lunaku, ndyoke mbakeme nga banaatambuliranga mu mateeka gange oba tebaatambulirengamu.
5 Awo olunaatuukanga ku lunaku olw'omukaaga banaateekateekanga gye baliyingiza, era eneesinganga emirundi ebiri gye bakuŋŋaanya buli lunaku.
6 Musa ne Alooni ne bagamba abaana ba Isiraeri bonna nti Olweggulo lwe mulimanya nga Mukama ye yabaggya mu nsi ey'e Misiri:
7 era enkya lwe muliraba ekitiibwa kya Mukama; kubanga awulidde okwemulugunya kwammwe ku Mukama: naffe ffe baani, n'okwemuluguaya ne mwemulugunyiza ffe?
8 Musa n'ayogera nti Kino kinaabaawo, Mukama bw'anaabawa olweggulo ennyama okulya, n'enkya emmere okukkuta; kubanga Mukama awulidde okwemulugunya kwammwe kwe mumwemulugunyiza: naffe ffe baani? Temwemulugunyiza ffe, wabula Mukama.
9 Musa n'agamba Alooni nti Bagambe ekibiina kyonna eky'abaana ba Isiraeri nti Musembere mu maaso ga Mukama: kubanga awulidde okwemulugunya kwammwe.
10 Awo, Alooni bwe yali ng'ayogera n'ekibiina kyonna eky'abaana ba Isiraeri, ne batunuulira mu ddungu; laba, ekitiibwa kya Mu kama ne kirabika mu kire.
11 Mukama n'amugamba Musa, ng'ayogera nti
12 Mpulidde okwemulugunya kw'abaaaa ba Isiraeri: obagambe, ng'oyogera nti Olweggulo munaalya ennyama, n'enkya munakkuta emmere; nammwe munaamanya nga nze Mukama Katonda wammwe.
13 Awo olweggulo obugubi ne bulyoka bulinnya ne busaanikira olusiisira: enkya olufu ne lugwa ne lwetooloola olusiisira.
14 Olufu olwagwa bwe lwaggwaako, laba, ne wabaawo kungulu w'eddungu akantu akatono akeekulungirivu, akatono ng'omusulo omukwafu oguba ku nsi,
15 Abaana ba Isiraeri bwe baakiraba ne bagambagana bokka na bokka nti Kiki kino? kubanga tebaamanya bwe kyali. Musa n'abagamba nti Eyo ye mmere Mukama gy'abawadde okulya.
16 Ekyo kye kigambo ky'alagidde Mukama nti Mukuŋŋaanyeeko buli muntu nga bw'alya; buli muntu kkomero emu, ng'omuwendo gw'abantu bammwe bwe guli, mulikitwala, buli muntu alibatwalira ab'omu weema ye.
17 Abaana ba Isiraeri ne bakola bwe batyo, ne bakuŋŋaanya abalala nnyingi, abalala ntono.
18 Awo bwe baageranga mu kkomero, eyakuŋŋaanya ennyingi n'atafissaawo, era eyakuŋŋaanya entono n'ateetaaga; baakuŋŋaanya buli muntu nga bw'alya.
19 Musa n'abagamba nti Omuntu talekaawo okutuusa enkya.
20 Naye Musa ne batamuwulira; naye abamu mu bo ne balekawo okutuusa enkya, n'ezaala envunyu, n'ewunya: Musa n'abakwatirwa obusungu.
21 Ne bakunnaanya buli nkya, buli muntu nga bw'alya: era omusana bwe gwayakanga n'ekereketa.
22 Awo olunaku olw'omukaaga bwe lwatuukanga, ne bakuŋŋaanya emirundi ebiri emmere, buli muntu kkomeri bbiri: abakulu bonna ab'ekibiina ne bajja ne bamugamba Musa
23 N'abagamba nti Ekyo Mukama kye yayogera nti Enkya kye kiwummulo ekikulu, ssabiiti entukuvu eri Mukama: mwokye bye mwagala mufumbe bye mwagala okufumba; yonna esigalawo mweterekere ensibo okutuusa enkya.
24 Ne beeterekera okutuusa enkya, Musa nga bwe yalagira: n'etewunya, so ne mutaba na nvunyu.
25 Musa n'ayogera nti Mulye eno leero; kubanga leero ye ssabbiiti eri Mukama; leero temuugirabe mu ttale.
26 Mukuŋŋaanye mu nnaku mukaaga; naye ku lunaku olw'omusanvu ye ssabbiiti, okwo teribeerawo.
27 Awo ku lunaku olw'omusanvu ne bagenda abamu ku bantu okukuŋŋaanya, ne batagiraba.
28 Mukama n'amugamba Musa nti Mulituusa wa okugaana okukwata amateeka gange n'ebiragiro byange?
29 Mulabe, kubanga Mukama abawadde ssabbiiti, kyava abawa ku lunaku olw'omukaaga emmere ey’ennaku ebbiri; mutuule buli muntu mu kifo kye, tavanga omuntu yenna mu kifo kye ku lunaku olw'omusanvu.
30 Ne bawummulanga abantu ku lunaku olw'omusanvu.
31 Ennyumba ya Isiraeri ne bagiyita erinnya lyayo Manu: n'efaanana ng'ensigo za jada, enjeru; n'obuwoomerevu bwayo bufaanana ng'emigaati egy'omubisi gw'enjuki.
32 Musa n'ayogera nti Ekyo kye kigambo Mukama kye yalagira nti Kkomero ejjudde eterekerwe emirembe gyammwe; balyoke balabe emmere gye nnabaliisa mu ddungu bwe nnabaggya mu nsi ey'e Misiri.
33 Musa n'amugamba Alooni nti Twala ekibya osse munda kkomero ejjudde manu, okiteeke mu maaso ga Mukama, ensibo y'emirembe gyammwe.
34 Nga Mukama bwe yalagira Musa, bw'atyo Alooni n'akiteeka mu maaso g'obujulirwa, okubeera ensibo.
35 Abaana ba Isiraeri ne baliira manu emyaka amakumi ana, okutuusa lwe baatuuka mu nsi ey'abantu; ne balya manu okutuuka mu nsalo ez'ensi ya Kanani.
36 Era kkomero kye kitundu eky'ekkumi ekya efa.


text:
Yoswa Joshua
Chapter 16
1 N'akalulu ak'abaana ba Yusufu kaava ku Yoludaani Yeriko we kiri, ku mazzi ag'e Yeriko ku luuyi olw'ebuvanjuba, lye ddungu eririnnya nga liva ku Yeriko ne liyita mu nsi ey'ensozi ne lituuka ku Beseri;
2 ne kava mu Beseri ne kabuna Eruzi, ne kayita ku nsalo ey'Abaluki mu Atalosi;
3 ne kakka ku luuyi olw'ebugwanjuba ku nsalo ey'Abayafuleti, ku nsalo ey'e Besukolooni eky'emmanga, ku Gezeri; n'enkomerero zaako zaali ku nnyanja.
4 N'abaana ba Yusufu, Manase ne Efulayimu, ne batwala obusika bwabwe:
5 N'ensalo ey'abaana ba Efulayimu ng'enda zaabwe bwe zaali yali bw'eti: ensalo ey'obusika bwabwe ku luuyi olw'ebuvanjuba yali Atalosuaddali, okutuuka ku Besukolooni eky'engulu;
6 ensalo n'ekoma ku luuyi olw'ebugwanjuba ku Mikumesasi ku luuyi olw'obukiika obwa kkono; ensalo ne yeetooloola ku luuyi olw'ebuvanjuba ku Taanasusuro, n'ekiyitako ku luuyi olw'ebuvanjuba olw'e Yanoa;
7 n'eva mu Yanoa n'ekka ku Atalosi, ne ku Naala, n'etuuka ku Yeriko, n'ekoma ku Yoludaani:
8 Okuva mu Tappua ensalo n'eyita ku luuyi olw'ebugwanjuba n'etuuka ku mugga Kana n'enkomerero zaayo zaali ku nnyanja. Buno bwe busika obw'ekika eky'abaana ba Efulayimu ng'enda zaabwe bwe zaali;
9 wamu n'ebibuga ebyaterekerwa abaana ba Efulayimu wakati mu busika obw'abaana ba Manase, ebibuga byonna n'ebyalo byabyo.
10 Ne batagoba Bakanani abaali mu Gezeri: naye Abakanani ne babeera wakati mu Efulayimu, ne kaakano, ne bafuuka abaddu okukola emirimu emiragire.


text:
Essuula 1
1 Pawulo, omuddu wa Yesu Kristo, eyayitibwa okuba omutume, eyayawulirwa enjiri ya Katonda,
2 gye yasuubiriza edda mu bannabbi be mu byawandiikibwa ebitukuvu,
3 ebigambo ebyogera ku Mwana we, eyazaalibwa mu zzadde lya Dawudi mu mubiri,
4 eyalagibwa okuba Omwana wa Katonda mu maanyi, mu mwoyo gw'obutukuvu, olw'okuzuukira kw'abafu, Yesu Kristo Mukama waffe,
5 eyatuweesa ekisa n'obutume olw'okuwulira okuva mu kukkiriza mu mawanga gonna, olw'erinnya lye;
6 era nammwe muli mu bo, abayitibwa okuba aba Yesu Kristo:
7 eri bonna abali mu Ruumi, abaagalwa Katonda, abayitibwa okuba abatukuvu: ekisa kibe nammwe n’emirembe ebiva eri Katonda Kitaffe ne Mukama waffe Yesu Kristo.
8 Okusooka, nneebaza Katonda wange ku bwa Yesu Kristo ku lwammwe mwenna, kubanga okukkiriza kwammwe kubuulirwa mu nsi zonna.
9 Kubanga Katonda ye mujulirwa wange, gwe mpeerereza mu mwoyo gwange mu njiri y'Omwana we, bwe njogera ku mmwe obutamala,
10 nga nneegayirira bulijjo mu kusaba kwange ndyoke ntambuzibwe bulungi ne kaakano, Katonda bw’ayagala, okujja gye muli.
11 Kubanga mbalumirwa okubalaba, ndyoke mbawe ku kirabo eky'omwoyo, mulyoke munywezebwe:
12 kwe kusanyukagana awamu nammwe olw'okukkiriza kwammwe n'okwange.
13 Era, ab'oluganda, saagala muleme kumanya ng'emirundi mingi nalowoozanga okujja gye muli (ne nziyizibwanga okutuusa kaakano), era ndyoke mbeereko n'ebibala mu mmwe, era nga mu mawanga amalala.
14 Abayonaani era ne bannaggwanga, ab'amagezi era n'abasirusiru, bammanja.
15 Era kyenva njagala okubabuulira enjiri nammwe abali mu Ruumi nga bwe nnyinza.
16 Kubanga enjiri tenkwasa nsonyi: kubanga ge maanyi ga Katonda olw’okulokola eri buli akkiriza okusookera Muyudaaya era n'eri Omuyonaani.
17 Kubanga mu yo obutuukirivu bwa Katonda bubikkulibwa obuva mu kukkiriza okutuusa mu kukkiriza: nga bwe kyawandiikibwa nti Naye omutuukirivu anaabanga mulamu lwa kukkiriza.
18 Kubanga obusungu bwa Katonda bubikkulibwa okuva mu ggulu ku butatya Katonda bwonna n'obutaba na butuukirivu obw'abantu abaziyiza amazima mu butaba na butuukirivu;
19 kubanga ebya Katonda ebimanyika birabika eri bo: kubanga Katonda yabibalabisa.
20 Kubanga ebibye ebitalabika okuva ku kutonda ensi birabikira ddala nga bitegeererwa ku bitonde, obuyinza bwe obutaggwaawo n'obwakatonda bwe; babeere nga tebalina kya kuwoza:
21 kubanga, bwe baamanya Katonda, ne batamugulumizanga nga Katonda newakubadde okumwebazanga, naye ne bagobereranga ebitaliimu mu mpaka zaabwe, omutima gwabwe omusirusiru ne guzikirizibwa.
22 Bwe beeyita ab'amagezi, so nga baasiruwala,
23 ne bawaanyisa ekitiibwa kya Katonda ataggwaawo okufaanana ekifaananyi ky'omuntu aggwaawo, n'eky'ebibuuka n'eky'ebirina amagulu ana n'eky'ebyewalula.
24 Katonda kyeyava abawaayo eri obugwagwa mu kwegomba kw'emitima gyabwe, okwonoonanga ekitiibwa ky'emibiri gyabwe bokka na bokka:
25 kubanga amazima ga Katonda baagawaanyisaamu obulimba, ne basinzanga ne baweerezanga ekitonde okusinga Omutonzi, eyeebazibwa emirembe n'emirembe, Amiina.
26 Katonda kyeyava abawaayo eri okukwatibwa okw'ensonyi: kubanga abakazi baabwe baawaanyisa ekikolwa kyabwe eky'obuzaaliranwa ne bakifuula ekitali kya buzaaliranwa:
27 era n'abasajja bwe batyo, bwe baaleka ekikolwa eky'omukazi eky'obuzaaliranwa, ne baakanga mu kwegomba kwabwe bokka na bokka, abasajja n'abasajja nga bakolagananga ebitasaana, era nga baweebwanga mu bo bokka empeera eyo eyasaanira okwonoona kwabwe.
28 Era nga bwe batakkiriza kubeera ne Katonda mu magezi gaabwe, Katonda yabawaayo eri omwoyo ogutakkirizibwa, okukolanga ebitasaana;
29 nga bajjudde obutaba na butuukirivu bwonna, obubi, okwegomba, ettima; nga bajjudde obuggya, obussi, okuyomba, obukuusa, enge; abageya,
30 abalyolyoma, abakyawa Katonda, ab'ekyejo, ab'amalala, abeenyumiriza, abayiiya ebigambo ebibi, abatawulira bazadde baabwe,
31 abatalina magezi, abaleka endagaano, abataagalana, abatalina kusaasira:
32 abamanya omusango gwa Katonda, nti abakola ebyo basaanidde kufa, tebabikola bukozi, era naye basiima ababikola.


text:
Bya MADINAH NALWANGA NE MARIAM KAMAKUNE
Abantu bangi bandi yagadde okwenyigira mu kulunda enkoko wabula ng’okuziriisa kubakaluubiriza. Okufuna mu nkoko ka zibe za magi oba za nnyama olina okuziriisa obulungi.
Obuzibu obuliwo emmere y’enkoko ya bbeeyi nti oluusi abalunzi baagala okukekkereza wabula ne beerabira nti tebajja kufuna kye baagala.
Enkoko obutakulwalirira olina okuzigema n’okuzikuuma nga nnyonjo. Okuva ku buto obw’olunaku olumu zigeme endwadde ez’enjawulo kuba bw’ogayaala ziyinza okukufaako zonna.
Omulunzi w’enkoko, Nusurah Namutebi Lumala, omutuuze w’e Kitukutwe ekisangibwa mu Kira Town Council mu disitulikiti y’e Wakiso agamba nti obutakaluubirirwa nnyo kuliisa nkoko ze 6000 yeerimira kasooli.
“Ku luno nnalima yiika za kasooli 15 mwe nsuubira okuggya ttani 150. Kuno ntoolako gwe ntabula mu bulandi, omulala ne mmutwala ku kyuma ne bamukubamu obuwunga ne nfuna ccacu.
Namutebi agamba nti enkoko alunda za magi nga ziri mu mitendera gya njawulo. Ezibiika ziri nga 2,500. Ez’emyezi ebiri ziri 3,500 ate waliwo n’ento ddala.
Ayongerako nti yeetabulira emmere okukakasa omutindo gw’ebirungo by’atabudde mu mmere y’enkoko. Mukene atabulwa mu ccacu atera okubaamu ettaka oluusi ng’akukudde. n’obusonko mubaamu omusenyu nnina okusooka okubwekebejja.
Ekiyumba mw’olundira nakyo kikulu. Kirina okuba nga kiyisa empewo bulungi ate nga zeetaaya bulungi. Bino ngenze mbitegeera kuba enkoko nzirundidde ebbanga.
Kati ttule z’amagi olunaku nonda 45, nga ngatunda mu Kireka. Ttule y’amagi etundibwa wakati wa 6800/- ne 9000/- okusinziira w’ogiguze.
mu kibuga ku kafumbe mukasa , nga ku bbeyi ey’okusuubula ttule 1 agitunda 6800, ate oyo aguze mu kinoomu agimuguza 7000. Mu katale kati ttule y’amagi eri ku 8000-8500, ate ku maduuka kati buli ggi lya 300.
ENDABIRIRA Y’ENKOKO
ENTO
Namutebi agamba nti mu kiseera kino alinawo za myezi ebiri eziwerera ddala 3500, zajjanjaba buli kiseera ng’aziwa oxy vitamin gw’aziweera mu mazzi, ng’ono ayamba okuziwa amaanyi, nga buli kidomolera ateekamu ejjiiko emu.
Buli kkiro 100 ez’emmere gyatabula, ateekamu kkiro z’amukene 30 ng’ono ayongera ekiriisa ekikuza enkoko amangu, ensigo za ppamba kkiro 30,aziyamba okuleeta amasavu, ‘sun flower’ kkiro 15, ng’ono aziyamba okusala amasavu nezisobola okubeera ku buzito obusobola okuwanirira eggi, ez’obusonko 20, ebuyamba mu kugumya amagumba g’enkoko wamu n’okugumya ekikuta kyeggi ‘meat booster’ saketi 3, ng’ono alimu ebirungo byonna ebiyamba ku nkoko okukula obulungi, ekirungo kyebayita ‘primix’, ekiyamba enkoko okukula ng’angimu bulungi , Omunnyo kkiro 1 ogwongera enkalamata mu nkoko nezisobola okunywa ennyo, wamu ne kasooli omukubekube gwabayita bulokeni kkiro 50.
KWOLABIRA ENKOKO ENTO NG’ERWADDE
Namutebi agamba nti enkoko ento elwadde ebeera n’obubonero obw’enjawulo bwekulaga okuli okusumagira, okufulumya kalimbwe owa kyenvu, ow’oluzzi, obutalya bulungi, okuyongobera n’obunero bulala bungi.
Agamba nti n’omuliro omutono ng’enkoko zikyali nto ddala kireeta obulwadde bwebayita ggombolo mu Nkoko , zonna nezitandika okukenunuka endusu ekizireetera okukongoka nga bwe zifa era okukyewala, oziwa ebbugumu erizimala saako okuziwa eddagala eriziyiza ekirwadde ekyo ng’oyita mu kugema kino kikuyambe okubutangira. Zigemebwa emirundi 4 ng’okozesa eddagala nga Newcastle gwebatonnyeza ku liiso,bweziweza wiiki 2, n’ozigemya gombolo,n’ozongera Newcastle ku wiiki 3, ku myezi abiri, noddamu ne new castle, ate weziweza emyezi 4 olwo nozigemya small pox nga y’empiso ekubibwa ku biwawaatiro.
OKUSALA EMIMWA
Azisala emimwa ku myezi esatu okwewala okweebojja, saako n’okulya amagi kubanga zibiika za myezi ena n’ekitundu ng’oziriisa bulungi.
TTULE Z’ALONDA OLUNAKU
Namutebi agamba nti kalimbwe gwajja gwagya mu Nkoko ez’amagi zalunda, yamuyamba okugimusa kasooli gwalima, mpozzi n’olusuku lwe lweyalima.
EKIRETERA ENKOKO OBUTABIIKA
1.Enziba y’ebiyumba; Namutebi agamba nti kasita ozimba ebiyumba by’enkoko nga tebiyisa mpewo bulungi, kiviirako enkoko obutabiika kubanga tezaagala nzikiza, na bbugumu zibeera zetaaga akawewo wamu n’ekitangaala okusobola okubiikira obulungi.
2.Akanyigo; Bwoteeka enkoko ennyingi awamu nakyo kiziremesa okubiika kubanga ezimu tezifuna bulungi mmere era eba yeewagaanyizza neerya yokka yeeba ekubiikira.
ABAKOZI
Namutebi agamba nti akozesa abakozi 10 mu nkoko ne mu nnimiro abamuyamba okusobola okuziyimirizaawo, nabo abaawaka nebabyenyigiramu okusobola okutambuza emirimu obulungi.
EBIRUNGI
Azimbyemu ennyumba, aguze amataka agawera, aweereddemu abaana, era enkoko ezi, zeezirabirira awaka.
EBIZIBU
Namutebi agamba nti ekyamujja ku bakozi abangi, kwekumubba ate naatamanya ani omubbye. Babba amagi, ku nnimiro nga bamubba kasooli wasaako n’okutunda bbulandi w’enkoko , nga basalawo baziwe emmere etawera nezitavaamu kyayagala.
OBUBAKA
Nkubiriza abakyala bonna okuva mu kwenyoma, baseemu amaanyi kubanga teri mulimu mubi wabula bwagazi, bumalirivu n’okwekkiririzaamu okusobola okutuuka ku buwanguzi.
Otandika neekitono kyolina, n’osobola okukizimba okutuuka ku buwanguzi nga nze bwenakola, era ayagala okulunda yenna ajje nze ndi mweteefuteefu okumuyigiriza.


text:
Engero Proverbs
Chapter 5
1 Mwana wange, ssangayo omwoyo eri amagezi gange; Teganga okutu eri okutegeera kwange:
2 Olyoke okuumenga okuteesa, N'emimwa gyo gikwatenga okumanya.
3 Kubanga emimwa gy'omukazi omugenyi gitonnya omubisi gw'enjuki, N'akamwa ke kasinga amafuta obugonvu:
4 Naye enkomerero ey'oluvannyuma ekaawa ng'omususa, Esala ng'ekitala eky'obwogi obubiri.
5 Ebigere bye bikka mu kufa; Ebisinde bye bikwata amagombe;
6 N'okulaba talaba kkubo ttereevu ery'obulamu: Amakubo ge gasagaasagana, so takimanyi.
7 Kale nno, baana bange, mumpulirenga, So temuvanga mu bigambo eby'omu kamwa kange.
8 Ekkubo lyo limwesambire ddala, So tosembereranga luggi lwa nnyumba ye:
9 Olemenga okuwa abalala ekitiibwa kyo, N'emyaka gyo eri omukambwe.
10 Abagenyi balemenga okukkuta amaanyi go; N'emirimu gyo giremenga okubeera mu nnyumba y'omunnaggwanga;
11 Naawe n'onakuwala enkomerero yo ng'etuuse Ennyama yo n'omubiri gwo bwe birimalibwawo,
12 N'oyogera nti Nga nakyawanga okuyigirizibwa, Omutima gwange ne gunyoomanga okunenyezebwa;
13 So saagonderanga ddoboozi lya bayigiriza bange, So saateganga kutu kwange eri abo abanjigirizanga!
14 Nabulako katono okuba mu bubi bwonna Wakati mu kkuŋŋaaniro n'ekibiina.
15 Onyweranga amazzi mu kidiba kyo ggwe, N'amazzi agakulukuta mu luzzi lwo ggwe.
16 Ensulo zo zandisaasaanidde ddala, Emigga egy'amazzi ne giba mu nguudo?
17 Gabeereranga ddala gago wekka, So si ga bagenyi wamu naawe.
18 Ensulo yo ebeerenga n'omukisa; Era sanyukiranga omukazi ow'omu buvubuka bwo.
19 Ng'ennangaazi ekwagala n'empeewo ekusanyusa, Amabeere ge gakumalenga mu biro byonna; Era osanyukirenga bulijjo okwagala kwe.
20 Kubanga lwaki ggwe okusanyukiranga omukazi omugenyi, mwana wange, N'ogwa mu kifuba ky'atali wuwo?
21 Kubanga amakubo g'abantu gali mu maaso ga Mukama, Era atereeza eŋŋendo ze zonna.
22 Obutali butuukirivu bwe ye bulikwata omubi, Era alisibibwa n'emigwa egy'okwonoona kwe,
23 Alifa olw'okubulwa okuyigirizibwa; Era olw'obusirusiru bwe obungi aliwaba.


text:
Yobu Job
Chapter 2
1 Awo nate olunaku lwali lumu abaana ba Katonda ne bajja okukiika mu maaso ga Mukama, ne Setaani naye n'ajjira mu bo okukiika mu maaso ga Mukama.
2 Mukama n'agamba Setaani nti Ova wa? Setaani n'addamu Mukama n'ayogera nti Nva kuddiŋŋana mu nsi n'okutambulatambula omwo wano ne wali.
3 Mukama n'agamba Setaani nti Olowoozezza ku muddu wange Yobu? kubanga tewali mu nsi amufaanana, omusajja eyatuukirira era ow'amazima, atya Katonda ne yeewala obubi: era akyanywezezza obutayonoona bwe, newakubadde nga wasaakiriza gy'ali, okumuzikiririza obwereere.
4 Setaani n'addamu Mukama n'ayogera nti Eddiba olw'eddiba, weewaawo, byonna omuntu by'alina alibiwaayo olw'obulamu bwe.
5 Naye kaakano golola omukono gwo, okome ku magumba ge ne ku mubiri gwe, era alikwegaanira mu maaso go.
6 Mukama n'agamba Setaani nti Laba, ali mu mukono gwo; kyokka mulekere obulamu bwe.
7 Awo Setaani n'ava awali Mukama, n'alwaza Yobu amayute amazibu okuva ku bigere bye munda okutuuka ku bwezinge bwe.
8 N'addiranga olugyo okweyaguza; n'atuulanga mu vvu.
9 Awo mukazi we n'amugamba nti Okyanyweza obutayonoona bwo? weegaane Katonda ofe.
10 Naye n'amugamba nti Oyogera ng'omu ku bakazi abasirusiru bwe boogera. Owa! Tunaaweebwanga ebirungi mu mukono gwa Katonda ne tutaweebwa bibi? mu ebyo byonna Yobu teyayonoona na mimwa gye.
11 Awo mikwano gya Yobu abasatu bwe baawulira obubi buno bwonna obumujjidde, ne bajja buli muntu ng'ava mu kifo kye ye; Erifaazi Omutemani, ne Birudaadi Omusuki, ne Zofali Omunaamasi: ne balagaana wamu okujja okumukaabirako n'okumukubagiza.
12 Awo bwe baayimusa amaaso gaabwe, nga bakyali wala ne batamumanya ne bayimusa eddoboozi lyabwe ne bakaaba; ne bayuza buli muntu omunagiro gwe, ne bafuumuulira enfuufu ku mitwe gyabwe eri ggulu.
13 Awo ne batuula wamu naye ku ttaka ne bamala ennaku musanvu emisana n'ekiro, ne wataba amugamba kigambo: kubanga baalaba ennaku ze nga nnyingi nnyo.


text:
Koseya Hosea
Chapter 2
1 Mugambe baganda bammwe nti Ami: era mugambe bannyammwe nti Lukama.
2 Muwoze ne nnyammwe, muwoze: kubanga si mukazi wange, so nange siri bba: era aggyewo obwenzi bwe okuva mu maaso ge, n'obukaba bwe okuva wakati w'amabeere ge;
3 nneme okumwambulira ddala, ne mmuteekawo nga bwe yali ku lunaku kwe yazaalirwa, ne mmufuula ng'eddungu, ne mmuteekawo ng'ensi enkalu, ne mmussa ennyonta;
4 weewaawo, abaana be siribasaasira; kubanga baana ba bwenzi.
5 Kubanga nnyaabwe yeefuula omwenzi: eyabazaala yawemuka: kubanga yayogera nti Ndigoberera baganzi bange abampa emmere yange n'amazzi gange, ebyoya byange n'obugoogwa bwange, amafuta gange n'ebyange ebyokunywa.
6 Kale, laba, ndiziba ekkubo lyo n'amaggwa, era ndimukomera olukomera aleme okulaba empitiro ze.
7 Era aligoberera baganzi be, naye talibatuukako; era alibanoonya, naye talibalaba; kale n'alyoka ayogera nti Naagenda ne nzirayo eri baze eyasooka; kubanga mu biro ebyo nabanga bulungi okusinga kaakano.
8 Kubanga teyamanya nga nze namuwanga eŋŋaano n'omwenge n'amafuta, ne mmwongerako ffeeza ne zaabu bye baaweerezesa Baali.
9 Kyendiva nkomyawo eŋŋaano yange mu ntuuko zaayo, n'omwenge gwange mu kiseera kyagwo, ne nziyawo ebyoya byange n'obugoogwa bwange, ebyandibisse ku nsonyi ze.
10 Awo kaakano naayolesa obukaba bwe baganzi be nga balaba, so tewaliba alimuwonya mu mukono gwange.
11 Era ndikomya ebinyumu bye byonna, embaga ze, emyezi gye egyakaboneka, ne ssabbiiti ze, n'okukuŋŋaana kwe kwonna okutukuvu.
12 Era ndizisa emizabbibu gye n'emitiini gye, gye yayogerako nti Gino ye mpeera yange baganzi bange gye bampadde: era ndigifuula ekibira, n'ensolo ez'omu nsiko zirigirya.
13 Era ndimubonereza olw'ennaku za Babaali be yayoterezanga obubaane; bwe yeeyonja n'empeta ze ez'omu matu n'eby'obuyonjo bwe n'agoberera baganzi be, ne yeerabira nze, bw'ayogera Mukama.
14 Kale, laba, ndimusendasenda, ne mmuleeta mu ddungu, ne mmugamba ebigambo ebisanyusa.
15 Era ndimuwa ensuku ze ez'emizabbibu nga nnyima eyo, n'ekiwonvu kya Akoli okuba oluggi olw'okusuubira: era aliyima eyo okuddamu nga mu nnaku ez'obuto bwe, era nga mu nnaku lwe yalinnya okuva mu nsi y'e Misiri.
16 Awo olulituuka ku lunaku olwo, bw'ayogera Mukama, olimpita Isi; so tokyampita Baali.
17 Kubanga ndiggya mu kamwa ke amannya ga Babaali, era nga tebakyayatulwa amannya gaabwe.
18 Awo ku lunaku olwo ndibalagaanira, endagaano n'ensolo ez'omu nsiko n'ennyonyi ez'omu bbanga n'ebintu eby'ettaka ebyewalula: era ndimenya omutego n'ekitala n'olutalo okuva mu nsi, era ndibagalamiza mirembe.
19 Era ndikwogerereza ennaku zonna; weewaawo, ndikwogereza mu butuukirivu ne mu musango ne mu kisa ne mu kusaasira.
20 Ndikwogereza mu bwesigwa: era olimanya Mukama.
21 Awo olulituuka ku lunaku olwo ndiyitaba, bw'ayogera Mukama, ndiyitaba eggulu, nalyo liriyitaba ensi;
22 n'ensi eriyitaba eŋŋano n'omwenge n'amafuta; nabyo biriyitaba Yezuleeri.
23 Era ndimusiga gye ndi mu nsi; era ndisaasira oyo ataasaasirwa; era ndigamba abo abataali bantu bange nti Mmwe muli bantu bange; nabo balyogera nti Ggwe oli Katonda wange.


text:
Matayo Matthew
Chapter 1
1 Ekitabo eky'okuzaalibwa kwa Yesu Kristo, omwana wa Dawudi, omwana wa Ibulayimu.
2 Ibulayimu yazaala lsaaka; Isaaka n'azaala Yakobo; Yakobo n'azaala Yuda ne baganda be;
3 Yuda n'azaala Pereezi ne Zeera mu Tamali; Pereezi n'azaala Keezulooni; Keezulooni n'azaala Laamu;
4 Laamu n'azaala Amminadaabu; Amminadaabu n'azaala Nasoni; Nasoni n'azaala Salumooni;
5 Salumooni n'azaala Bowaazi mu Lakabu; Bowaazi n'azaala Obedi mu Luusi; Obedi n'azaala Yese;
6 Yese n'azaala Dawudi kabaka. Dawudi n'azaala Sulemaani mu muka Uliya;
7 Sulemaani n'azaala Lekobowaamu; Lekobowaamu n'azaala Abiya; Abiya n'azaala Asa;
8 Asa n'azaala Yekosafaati; Yekosafaati n'azaala Yolaamu; Yolaamu n'azaala Uzziya;
9 Uzziya n'azaala Yosamu; Yosamu n'azaala Akazi; Akasi n'azaala Kezeekiya;
10 Kezeekiya n'azaala Manaase; Manaase n'azaala Amoni; Amoni n'azaala Yosiya;
11 Yosiya n'azaala Yekoniya ne baganda be, mu biro eby'okutwalibwa e Babulooni.
12 Oluvannyuma olw'okutwalibwa e Babulooni, Yekoniya n'azaala Seyalutyeri; Seyalutyeri n'azaala Zerubbaberi;
13 Zerubbaberi n'azaala Abiwuudi; Abiwuudi n'azaala Eriyakimu; Eriyakimu n'azaala Azoli;
14 Azoli n'azaala Sadoki; Sadoki n'azaala Akimu; Akimu n'azaala Eriwuudi;
15 Eriwuudi n'azaala Ereyazaali; Ereyazaali n'azaala Mataani; Mataani n'azaala Yakobo;
16 Yakobo n'azaala Yusufu, eyali bba Malyamu, eyazaala Yesu ayitibwa Kristo.
17 Bwe gityo emirembe gyonna, okuva ku Ibulayimu okutuuka ku Dawudi, emirembe kkumi n'ena; nate, okuva ku Dawudi okutuuka ku kutwalibwa e Babulooni, emirembe kkumi n'ena; nate, okuva ku kutwalibwa e Babulooni okutuuka ku Kristo, emirembe kkumi n'ena.
18 N'okuzaalibwa kwa Yesu Kristo kwali bwe kuti. Malyamu nnyina bwe yali ng'akyayogerezebwa Yusufu, baali nga tebannaba kufumbiriganwa, n'alabika ng'ali lubuto olw'Omwoyo Omutukuvu.
19 Awo Yusufu bba, kubanga yali muntu mutuukirivu, n'atayagala kumukwasa nsonyi, yali alowooza okumulekayo kyama.
20 Laba bwe yali alowooza bw'atyo, malayika wa Mukama n'ajja gy'ali mu kirooto, n'amugamba nti Yusufu omwana wa Dawudi, totya kutwala Malyamu mukazi wo, kubanga olubuto lwe lwa Mwoyo Mutukuvu.
21 Naye alizaala omwana wa bulenzi; naawe olimutuuma erinnya lye YESU; kubanga ye ye alirokola abantu be mu bibi byabwe.
22 Ebyo byonna byakolebwa, bituukirire Mukama bye yayogerera mu nnabbi, ng'agamba nti,
23 Laba, omuwala atamanyi musajja aliba olubuto, era alizaala omwana wa bulenzi, Balimutuuma erinnya lye Emmanweri; eritegeezebwa nti Katonda ali naffe.
24 Yusufu bwe yazuukuka mu tulo, n'akola nga malayika wa Mukama bwe yamulagira, n'atwala mukazi we,
25 so teyamumanya okutuusa lwe yamala okuzaala omwana: n'amutuuma erinnya lye YESU.


text:
BYA EVELYNE NAKITENDE
OMUYIMBI Konkome Kabona, 25, ayimba ennyimba za kadongokamu aweze okukuba Bobi Wine mu mbuga z'amateeka lwa kukoppa luyimba lwe olwa 'Matyansi Butyampa'.
Konkome ayimbira mu 'Half Band' agamba nti mu 2007 yayimba oluyimba lwa Matyansi Butyampa wabula ekyamuggya enviiri ku mutwe mu 2010 kwe kuwulira ng'ate Bobi Wine akoppye ebimu ku bigambo ebiri mu luyimba lwe n'abissa mu lulwe lwe yatuuma 'Enfa Ya Matyansi Butyampa'.
Wabula Bukedde bwe yayogeddeko ne Bobi Wine ku lukomo lw'essimu yasoose kusekamu, olwamaze n'agamba nti:
"Nze Bobi Wine soogera bya kigwagwa. Ssi buli muyimbi anaayagala ettutumu mu kuyimba nti anaalifunira ku nze".
Kabona yagambye nti omuze gw'ayimbi abanene okukoppa ennyimba z'abayimbi abato guviiriddeko entalo n'okuneŋŋana mu kisaawe ky'okuyimba n'asaba abakikola okukikomya.
Ebizze bibaawo....


text:
“SSEBO cayimaani owulidde omukulu ono bw’agamba nti tugende ndabe kye nnyinza okumufunira? Ssente zange zonna emitwalo 12 nzaagala mu bulambalamba awatali kusigalayo wadde ennusu,” omupangisa alayidde.
Twaleka landiroodi ddaboddiira apondoose nga yeetemye okubaako ssente z’awa omupangisa era ng’asabye ne cayimaani bagende bonna abeewo ng’amuwa ssente.
Nga batuuse ewa landiroodi, omukyala ne cayimaani baasigala mu ddiiro misita n’ayitawo ppaka mu kisenge.
Eddakiika zeetooloola nga talabikako kyokka ng’abali mu ddiiro bawulira amaloboozi mu kisenge ng’ag’abantu abayomba. Mu maloboozi ago omukyala yasobola okuwulira ery’omukazi ng’agamba: “Ssente ze nninawo zikola ku bulwadde bwange naawe okimanyi, akubanja mugambe agumiikirizeeko, olimusasula.” Okusinziira ku maloboozi ago, kirabika landiroodi yali yeewola ku mukazi we.
Nga wayise eddakiika ng’asatu nga bwana talabikako, Cayimaani yakolola mu ddoboozi eddene okulaga nti mu ddiiro eriyo abantu. Wano bwana w’afubutukira mu kisenge nga tasalikako musale nga n’okuyomba bw’ayomba: Ssente ndaba oizfunira ku nze, ez’obulwadde onoofuna endala.”
“Bannange munsonyiwe okubamalira ebiseera byammwe, eby’amaka nga nammwe bwe mubimanyi tebiba byangu,” bwatyo landiroodi bwe yeetonze. Yatuula mu ntebe n’asooka okusiriikirira oluvannyuma n’akwasa omukyala omupangisa ebbaasa omwali emitwalo etaano ku 120,000/- ezimubanjibwa.
Ebbaasa cayimaani ye yagisumulula n’ategeeza omukyala: Munno akuwaddeko zino 50,000/- akubuulire ddi lw’alikuwa bbalansi.
Omukyala omupangisa nga bamulaze ssente, yasituka ne yeekunkumula. “Ssebo, jjukira nti bwe nnajja okukusaba enju nakwegayirira nkuwe ssente za myezi ebiri n’ogaanira ddala era n’ossaako n’eky’okunnangira nneme kuzannyira mu mmaali yo, kati no nange eyange tojja kugizannyiramu. Singa wategeera nti eby’ensimbi oluusi biba bizibu wandibadde otunula mu kusaba kwange, ezange zonna nzaagala ku ssaawa eno,” omupangisa alidde obuwuka.
LANDIROODI: Ezisigadde nja kuzikuwa oluvannyuma lwa wiiki emu.
OMUPANGISA: Ebyo by’oliko osaaga, embuga y’eneeramula.
CAYIMAANI: Tukole tuti, endagaano ekolebwe, singa olemererwa okuwa omukyala ssente ze mu bbanga eryo agenda kutwala ekintu ekikalu ekigya mu ssente ze, kw’olwo tewagenda kuba kwewolereza kwonna era bwe kitaliba ki tugenda kujja n’omukwasisa w’amateeka.
OMUKYALA: Mukama wange oyogedde bulungi, nja kugumira ku bulamuzi bwo, wabula kye ntiddemu omukulu oyo asobola okwebuzaabuza oluvannyuma lw’ennaku ezo ne yeefuula atali mu maka.
CAYIMAANI: Anti wuuyo naye awulira, bw’alibulawo ekintu kyonna ekigya mu ssente zo kigenda kutwalibwa oba kisolo oba kintu kya mu nju kasita endagaano agitaddeko omukono.
Omukyala muka landiroodi byonna ebyayogerwanga mu ddiiro yabirumikanga era oluvannyuma yawulikika ng’atema akalali akaagobererwa ebigambo: Anti ssente, banaakutuka.’
Okuva wano cayimaani yaddayo mu maka ge n’omupangisa n’agenda ewuwe nga bw’awera: Ne sifuna ssente zange kw’olwo, oyo omusajja agenda kusula mu kawome alyoke akinnyonnyoke.
Nsalessale wa luvannyuma lwa wiiki landiroodi amalako? Linda ebijja.


text:
Bya Mumansa
Ekibuuzo tekibadde “etteeka ly’ebisiyaga anaalissaako omukono?” Naye ekibuuzo kibadde anaalissaako ddi omukono?
Weewaawo wabaddewo okulagaalaganya okwa jjo jjuuzi, naye akabi nga bwe katabula musombi, kyaddaaki ne Pulezident Obama owa Amerika abasiyazi yakabasombedde.
Obama yakasombedde abasiyazi bwe yalumbaganye mukulu munne Museveni n’amuleetako essagaliko ery’okumutiisatiisa ng’enkolagana yaabwe bw’ejja okwonooneka singa assa omukono ku tteeka ly’ebisiyaga.
Kuva dda ng’akyali mu nsiko y’e Luweero alwana olutalo lw’ekiyeekera olw’okununula eggwanga ng’ebyo eby’okutiisatiisa Museveni by’atayagalira ddala.
Awo nno yabadde takyaliko kirala ky’alinda okuggyako etteeka ly’ebisiyaga okulissaako omukono kale oba ekiba kibe!
Naye nno nga lwo olugendo lubadde luwanvu. Jjukira nti era Museveni y’omu ku baasookera ddala ku lutalo olw’okulwanyisa ebisiyaga. Olumu yatuuka n’okugamba nti abasiyazi bakyejo abeetaaga okuswanyulwa kibooko zibamalemu ettigimbuli eryo eribakozesa eby’obugwagwa!
Tolabanga kibi nga kya kuba na mputtu. Singa awo Museveni we yalabulira nti ab’ebisiyaga basaana kukubwa kibooko zibamalemu obugwagwa singa nabo we balabukira eby’obugwagwa ne babivaako, osanga tekyalyetaagisizza na kubateerawo tteeka lino erijja okubayisa obubi.
Yabadde esigadde essaawa mbale Pulezidenti okutuuza olukiiko lulabe ng’etteeka bw’alissaako omukono ng’alitongoza, bo bannamawulire baabadde bamaze okusinziira ku leediyo eya Akaboozi FM ne bamuwa amagezi.
Munnamawulire Ahmed Kateregga Musaazi yagambye nti Pulezidenti tasaanye kutiisibwa Bazungu abamwewerera okumumma obuyambi bw’ensimbi kubanga ensimbi ze yeetaaga okutambuza eggwanga weeziri nnyo.
Yamusabye azibikire ebituli ebiyitibwamu ababbye obufukunya n’obuwumbi bw’ensimbi za Gavumenti tajja kuddayo kusabiriza n’okuleetebwako essagaliko.
Era awo ne Ddwaddwaddwa Mumansa w’akikinalira n’abuuza nti kibi ki okulekera Obama eddembe lye okufuga Amerika eri abaagala okulya ebisiyaga ate ne Museveni n’alekerwa eddembe okufuga Uganda gye batayagalira ddala bisiyaga era gye bitwalirwanga eky’obugwagwa.
Kibi ki Museveni okukola ebyo abaamulonda bye baagala akole? Kibi ki?


text:
Bya KIZITO MUSOKE
OMUYIMBI King Saha ng’amannya ge amatuufu ye Mansoor Ssemanda yeewuunyisizza abantu abaakung’aanye ku mukolo gw’okumanyagana bwe yazze nga mu bigere temuli ngatto.
Omukolo guno gwabadde Mpala ku luguudo lw’e Ntebe Abemmamba Kakoboza abasibuka mu Mutuba gwa Sekkundi mu Ssiga lya Kasiga e Bendegere bwe baabadde bakung’aanye okumanyagana.
King Saha bwe yatuuse okweyanjula yajjidde mu bigere omutali ngatto ng’ayambadde empale ensale obuwero. Abeekika baasigadde beebuuza oba omukolo gwamuguddeko bugwi, abalala nga bwe bagamba nti eryo sswaga.
Abamu ku Bemmamba abasibuka mu mutuba gwa Sekkundi ku mukolo gw’okumanyagana e Mpala ku lw’e Ntebe.
Ku mukolo guno omukulu w’Omutuba, Roy Mayinja Sekkundi yakubirizza Abemmamba bulijjo okujjumbira okumanyagana n’okufaayo okumanya ebifa ku kika kyabwe eky’Emmamba Kakoboza.
Omukolo gwabaddewo ku Ssande ewedde mu maka g’omugenzi Sebitalo nga gubeerawo buli mwaka.


text:
EBIZIMBA by’omu nnabaana bumu ku bulwadde obwegiriisiza ennyo mu bakyala ensangi zino.
Dr. Charles Kiggundu omukugu mu mbeera z’abakyala akolera mu ddwaaliro e Mulago agamba nti obulwadde buno okuva edda weebuli, wabula omuwendo gw’abakyala ababufuna gweyondedde nnyo bw’ogeraageranya n’emabegako.
Kiggundu agamba nti ekirungi ennaku zino obulwadde buno bulabibwa mangu olwa tekinologiya aliwo n’abakyala okwongera okwettanira amalwaliro.
Bakazi ki abasinga okukwatibwa?
Kiggundu agamba nti ebizimba bisinga kukwata abakazi abalwawo okuzaala, abazaala abaana abatono n’abo abatazaalidde ddala.
“Edda abawala baazaalanga mangu. Omuwala bwe yazzanga omukono emabega nga bamunoonyeza amuwasa era ekiddako kwabanga kuzaala, ate ne bazaala abaana abawerera ddala. Wabula ku mulembe guno, abawala balowooza ku by’okuzaala nga bali wakati w’emyaka 25 ne 30,” Bw’agamba.
Agattako nti okulwawo okuzaala, okuzaala abaana ab’olubatu n’obutazaalira ddala ze zimu ku nsonga eziwadde omukisa ebizimba okwegiriisizza mu nnabaana.
Okuzaala kugema kutya ebizimba?
Kiggundu agamba nti omukazi bw’afuna olubuto, obusimu obuyitibwa ‘progesterone’ nga buno bwe bukuuma mwana asobole okukula obulungi butondebwa mu mubiri gwe mu bungi.
Obusimu buno era bwe bukuuma nnabaana obutalumbibwa ndwadde omuli n’ebizimba.
Ku nsonga eno ayongera nti omukazi bw’atafuna olubuto obusimu bw’ekika kino tebuyinza kutondebwa ekiwaliriza nnabaana okutonda ebizimba mu nnabaana.
Obubonero bw’ebizimba:
1 Kiggundu agamba nti abakyala abamu tebafuna kabonero konna sso ng’abalala bawulira ng’olubuto lujjudde ng’abafunye olubuto n’engoye ne ziba nga tezikyabatuuka.
2 Kuno kw’ogatta okuleetawo enkyukakyuka mu nsonga z’ekikyala ekivaako omukyala okulwawo okuzigendamu, okudding’ana.
3 Abamu bavaamu omusaayi mungi nga bali mu nsonga. oba okuvaamu omusaayi omungi. Kiggundu agamba nti kiva ku bizimba buno okugaziya akasusu ka nnabaana omuyita omusaayi ne guba nga tegukyalina kigutangira kufuluma.
Obulabe bw’ebizimba
1Singa kikwata ku mumwa gwa nnabaana mu bakazi abali embuto, omwana ayinza okubulwa ekkubo mw’ayita ekissa obulamu bw’omukyala n’omwana mu katyabaga.
2Biremesa abakyala okufuna embuto naddala singa kikwata mu luseke omuyita enkwaso z’omusajja.
ENZIJANJABA:
Kiggundu agamba nti waliwo eddagala erikendeeza obulwadde buno omuntu ly’amira n’afuna ku buweerero. Ayongerako nti abasawo basobola okusalawo okuggyamu nnabaana naddala singa omukazi aba yamala okuzaala oba ng’omusaayi gwe gujja mu ngeri etali ya bulijjo.
Kiggundu awa abakazi bonna amagezi okwettanira abasawo mu biseera ebigere babakebere era bayambibwe mu ngeri ey’enjawulo naddala ku nsonga ezikwata ku ndwadde z’ekikyala nga tezinnasajjuka.


text:
EBYONGIRWEHO
Obulyo Habwaki Abakristayo Abamananu Batakozesa Omusalaba omu Kuramya
ABANTU obukaikuru n’obukaikuru bagonza omusalaba kandi bagutekamu ekitiinisa. Ekitabu Encyclopædia Britannica kyeta omusalaba “akamanyiso akakuru ak’ediini y’Obukristayo.” Nobukiraba kiri kityo, Abakristayo abamananu tibakozesa musalaba omu kuramya. Habwaki?
Ensonga enkuru eri nti Yesu Kristo atafere ha musalaba. Ekigambo ky’Oruyonani ekikuhindurwa “musalaba” kiri stau·ros′. Omu mananu ekigambo kinu kimanyisa “Omuti oguterekereire rundi empagi.” The Companion Bible ekyoleka kurungi: “[Stau.ros’] tikimanyisa mbaho ibiri ezicwanganizemu, Gonze n’omubihandiiko eby’Oruyonani [Ekiragano Ekihyaka] busamu kigambo kyoona ekikumanyisa embaho ebiri, orumu rwekikire omuli orundi.”
Omu byahandiikirwe bingi, abahandiiki ba Baibuli bakozesa ekigambo ekindi nibamanyisa omuti nambere Yesu yaferire. Nikyo kigambo ky’Oruyonani xy′lon. (Engeso 5:30; 10:39; 13:29; Abagalatiya 3:13; 1 Petero 2:24) Ekigambo kinu kimanyisa “orubaho rundi omwigo, rundi omuti.”
Nikisoborra obulyo habwaki [empagi] yakozesebwaga kuitiraho abantu, ekitabu ekyetwa Das Kreuz und die Kreuzigung (Omusalaba n’Okubambwa), ekyahandiikirwe Hermann Fulda, kigamba: “Emiti tiyabaga mu buli kicweka ekyabaga kikomerwe kwitiramu abantu ababaga bacwerirwe ogw’okufa. Nahabwekyo empagi yasimbwaga omwitaka omu kikaro ekyo. Ha mpagi zinu, abacwi b’ebiragiro niho bahanikwaga emikono yabu ebohirwe haiguru rundi eterirwemu emisumali, kandi emirundi ekukira obwingi n’amaguru gabu gasibirwe rundi nago gaterirwemu emisumali.”
Kyonka obwakaiso obukuki’rayo kimu, buli omu Kigambo kya Ruhanga. Omukwenda Paulo akagamba: “Kristo akatucungura omu kukyenwa kwebiragiro, nafoka okukyenwa habwaitu: baitu kikahandikwa ngu Akyenerwe wena ahanikirwe ha muti.” (Abagaratiya 3:13) Hanu Paulo akaba najuliza Ekyebiragiro 21:22, 23, ekibaza ha muti baitu hatali omusalaba. Habwokuba kwita omuntu omu mulingo ogu kyamuforaga “akyenerwe,” tikyakubaire kirungi Abakristayo kuhanika ebisisani bya Yesu ahanikirwe ha muti omu maju gabu.
Tiharoho bujulizi bukwoleka ngu omu myaka 300 eyahondireho hanyuma y’okufa kwa Yesu, ngu abayeyetaga Abakristayo bakakozesa omusalaba omu kuramya. Kyonka, omu kyasa eky’akana omukama omukafiiri Constantine aketeraniza ha kitebe ky’Abakristayo abajeemu, yafoora omusalaba kuba kamanyiso k’ediini y’Ekikristayo. Constatine nobwaraba yabaire n’ebigendererwa ki, omusalaba tigwine kakwatiraine koona na Yesu Kristo. Omu mananu omusalaba, gwine endugirro omu bukafiiri. Ekitabu New Catholic Encyclopedia kigamba: “Omusalaba gwasangwaga omu bantu Obukristayo butakabaireho n’omubantu abatali Bakristayo gwakozesebwaga.” Ebitabu ebindi bikwataganiza omusalaba n’okuramya ebintu ebyahangirwe hamu n’obuzizo bw’ekikafiiri ebirukukwata ha busihani.
Hati habwaki akamanyiso kanu ak’ekikafiiri katandikire kukozesebwa? Nikizoka, kworobeza abakafiiri kufooka “Bakristayo.” Nobukiraba kiri kityo, Baibuli ejumirra kukozesa ekintu kyoona eky’ekikafiiri omu kuramya. (2 Abakolinso 6: 14-18) Kandi nabwo ebyahandiikirwe bikugira kuramya ebisisani okwa buli mulingo. (Okuruga 20:4, 5; 1 Abakolinso 10:14) Nahabwekyo, Abakristayo baina obulyo obukumara butakozesa omusalaba omu kuramya.*
* Kumanya ebirukukiraho ha bikwatiraine n’omusalaba, soma empapura 89-93 ez’ekitabu Reasoning From the Scriptures, ekyatiirwe Abakaiso ba Yahwe.


text:
Essuula 1
1 Pawulo omutume (ataava mu bantu newakubadde okuyita eri omuntu, wabula eri Yesu Kristo ne Katonda Kitaffe, eyamuzuukiza mu bafu),
2 n'ab'oluganda bonna abali nange tubawandiikidde ekkanisa ez'e Ggalatiya:
3 ekisa kibenga gye muli n'emirembe ebiva eri Katonda Kitaffe, ne Mukama waffe Yesu Kristo,
4 eyeewaayo olw'ebibi byaffe, alyoke atuggye mu mirembe gino egiriwo emibi nga bwe yayagala Katonda era Kitaffe:
5 aweebwenga ekitiibwa emirembe n'emirembe. Amiina.
6 Nneewuunya kubanga musenguka mangu bwe muti eyabayita mu kisa kya Kristo okugenda eri enjiri efaanana obulala;
7 si ndala, wabula abantu ababateganya, abaagala okukyusiza ddala enjiri ya Kristo.
8 Naye oba nga ffe oba malayika ava mu ggulu bw'abuuliranga enjiri wabula nga bwe twababuulira, akolimirwenga.
9 Nga bwe twasooka okwogera, bwe ntyo bwe njogera kaakano nate nti Omuntu bw'ababuuliranga enjiri wabula nga bwe mwaweebwa, akolimirwenga.
10 Kubanga kaakano mpembera bantu nantiki Katonda? Nantiki nsala amagezi okusiimibwa abantu? Singa nnali nga nkyasiimibwa abantu, ssandibadde muddu wa Kristo.
11 Kubanga mbategeeza, ab'oluganda, nti enjiri eyabuulirwa nze si ya buntu:
12 kubanga nange ssaagiweebwa muntu so siyigirizibwanga, wabula mu kubikkulirwa kwa Yesu Kristo.
13 Kubanga mwawulira bwe nnabanga edda mu mpisa z'Ekiyudaaya, nga nnayigganyanga ekkanisa ya Katonda awatali kigera ne nginyaga,
14 ne mpitirizanga mu mpisa z'Ekiyudaaya okusinga bangi bwe twakula mu ggwanga lyaffe, nga mbakiranga okubeera n'obuggya obungi ennyo mu mpisa ze nnaweebwa bajjajjange.
15 Naye Katonda bwe yasiima, eyanjawula okuva mu lubuto lwa mmange, n'ampita olw'ekisa kye,
16 okubikkulira Omwana we mu nze, ndyoke mmubuulirenga mu b'amawanga; amangu ago ssaateesa na mubiri wadde na musaayi:
17 so ssaayambuka Yerusaalemi eri abo abansooka okubeera abatume: naye nagenda mu Buwalabu, ne nkomawo nate mu Ddamasiko.
18 Awo bwe waayitawo emyaka esatu ne nnyambuka e Yerusaalemi okulaba Keefa, ne mmalayo gy'ali ennaku kkumi na ttaano.
19 Naye ssaalaba mulala ku batume wabula Yakobo muganda wa Mukama waffe.
20 Kale, bye mpandiika, laba, mu maaso ga Katonda ssirimba.
21 Awo ne ŋŋenda mu njuyi ez'e Busuuli ne Kirukiya.
22 Ne mba nga sinnaba kutegeerebwa mu maaso g'ekkanisa ez'e Buyudaaya eziri mu Kristo:
23 naye ne bawuliranga buwulizi nti Eyatuyigganyanga edda kaakano abuulira okukkiriza kwe yanyaganga edda.
24 ne bagulumiza Katonda ku lwange.


text:
OBWESIMBU mu muntu kye kintu buli omu ky’ayaayaanira okufuna singa aba afunye omwagalwa.
Bangi bafuba okunoonya abantu omutima gwabwe gwe gubeera gusiimye ng’abamu bakirabira mu bintu omuli okwegabira obulabo, okwetwalako awutu n’ebirala.
Omuntu bw’alaba nga munne ebimu ku bisaanyizo bino tabirina baba balowooza nti babalimba.
Mu pulogulaamu y’Akasaale k’omukwano ebeerawo buli Lwakutaano ku Bukedde ttivvi 1, omuba bassenga Halima Namakula, Annet Nandujja ne Kkojja Abbey Kabanda ku mulundi guno batulaze ebintu kw’olabira omuntu eyakusiima nga ne bw’aba tonnamutwala mu maka go, omulaba bulabi n’omusiima.
Kkojja Kabanda agamba nti omuntu eyakusiima, tasalawo kintu nga tannakwebuuzaako kuba olumu ayinza okulowooza nti ky’aba asazeewo kiyinza obutaba kituufu.
Agamba nti omuntu akwagala bw’akukwatako oba omuwulira engalo nga mpeweevu bulungi naye bw’omufuna ng’amala gakuyisaako engalo oyo aba akulimba.
Ate ye Nandujja n’agattaako nti omuntu ono buli kiseera abeera okukubira ku ssimu ng’akuwaanawaana nga bw’akwagala era naawe bw’olaba ng’akukubidde ku ssimu owulira nga n’obuviiri bukuvudde ku mutwe nga tolina kintu ky’oyoya okuleka ye.
Ye Namakula n’awumbawumba ng’agamba nti omuntu ono buli kiseera aba akuyiiyiza obuntu obunaakusanyusa nga okukuwa obulabo, okukutwala awutu.
Naye ate waliwo abasajja abakola bino nga balina kye banoonya era olukifuna nga badduka. Kale abawala mulina okwegendereza.


text:
Okuva Exodus
Chapter 10
1 Mukama n'agamba Musa nti Yingira eri Falaawo; kubanga nkakanyazizza omutima gwe n'omutima gw'abaddu be, ndyoke ndage obubonero bwange buno wakati waabwe:
2 era olyoke obuulire mu matu g'omwana wo ne mu g'omwana w'omwana wo, bye nkoze ku Misiri, n'obubonero bwange bwe nkoze wakati waabwe; mulyoke mumanye nga nze Mukama.
3 Musa ne Alooni ne bayingira eri Falaawo, ne bamugamba nti Bw'atyo bw'ayogera Mukama Katonda w'Abaebbulaniya nti Olituusa wa okugaana okwetoowaza mu maaso gange? Leka abantu bange, bampeereze.
4 Naye, bw'onoogaana okubaleka abantu bange, laba, jjo ndireeta enzige mu nsalo yo:
5 zirisaanikira kungulu ku nsi, ensi ereme okulabika: zirirya ebisigadde ebyawonawo, omuzira bye gwabalekera, ne zirya buli muti ogubamerera mu nsuku:
6 era ennyumba zo zirijjula, n'ennyumba z'abaddu bo bonna n'ennyumba z'Abamisiri bonna: nga bakitaawo bwe bataalaba newakubadde bakitaabwe ba kitaawo, okuva lwe baabeerawo ku nsi okutuusa leero. N'akyuka, n'ava eri Falaawo.
7 Abaddu ba Falaawo ne bamugamba nti Alituusa wa ono okutubeerera omutego? Leka abantu, baweereze Mukama Katonda waabwe: tonnamanya nga Misiri efudde?
8 Ne bazzibwa Musa ne Alooni eri Falaawo: n'abagamba nti Mugende, muweereze Mukama Katonda wammwe: naye b'ani abaligenda?
9 Musa n'ayogera nti Tuligenda n'abaana baffe abato era n'abakadde baffe, n'abaana baffe ab'obulenzi era n'abaana baffe ab'obuwala, n'endiga zaffe era n'ente zaffe bwe tuligenda; kubanga obubi buli mu maaso gammwe kubanga kitugwanidde ffe okukolera Mukama embaga.
10 N'abagamba nti Mukama abe nammwe nga bwe ndibaleka mmwe n'abaana bammwe abawere: mulabe;
11 Nedda mmwe abasajja abakulu mugende kaakano, mumuweereze Mukama; kubanga ekyo kye mwagala. Ne bagobebwa mu maaso ga Falaawo.
12 Mukama n'agamba Musa nti Golola omukono gwo ku nsi ey'e Misiri wabe enzige, zirinnye ku nsi ey'e Misiri, zirye buli muddo ogw'ensi, byonna byonna omuzira bye gwalekawo.
13 Musa n'agolola omuggo gwe ku nsi ey'e Misiri, Mukama n'aleeta embuyaga ku nsi ezaava ebuvanjuba ku lunaku luli obudde okuziba n'okukya; bwe bwakya enkya, embuyaga ezaava ebuvanjuba ne zireeta enzige.
14 Enzige ne zirinnya ku nsi yonna ey'e Misiri, ne zigwa mu nsalo zonna ez'e Misiri: zaali nzibu nnyo; edda n'edda tewabanga nzige nga ezo, newakubadde ennyuma waazo tewalibeera nga ezo.
15 Kubanga zaasaanikira kungulu ku nsi yonna, ensi n'efuusibwa ekizikiza; ne zirya buli muddo gwonna ogw'ensi n'ebibala byonna eby'emiti, omuzira bye gwalekawo: ne watasigala kintu kibisi, newakubadde omuti newakubadde omuddo ogw'omu nsuku, mu nsi yonna ey'e Misiri.
16 Falaawo n'alyoka ayita mangu Musa ne Alooni; n'ayogera nti Nnyonoonye Mukama Katonda wammwe, nammwe.
17 Kale kaakano nkwegayiridde, munsonyiwe okwonoona kwange omulundi guno gwokka, mumusabe Mukama Katonda wammwe, anziyeko olumbe luno lwokka.
18 N'ava eri Falaawo, n'asaba Mukama.
19 Mukama n'aleeta embuyaga ez'amaanyi ennyo ezaava ebugwanjuba, ne zitwala enzige ne zizisuula mu Nnyanja Emmyufu; tewaasigala nzige n'emu mu nsalo yonna ey'e Misiri.
20 Naye Mukama n'akakanyaza omutima gwa Falaawo, n'ataleka abaana ba Isiraeri.
21 Mukama n'agamba Musa nti Golola omukono gwo eri eggulu, ekizikiza kibeere ku nsi ey'e Misiri, ekizikiza ekiwulikika.
22 Musa n'agolola omukono gwe eri eggulu; ekizikiza ekikutte ne kiba mu nsi yonna ey'e Misiri ennaku ssatu;
23 tebaalabagana, newakubadde omuntu yenna teyagolokoka mu kifo kye ennaku ssatu: naye abaana ba Isiraeri bonna baalina omusana mu nju zaabwe.
24 Falaawo n'ayita Musa n'ayogera nti Mugende muweereze Mukama; endiga zammwe n'ente zammwe ze zibazisigala zokka: abaana abawere nabo bagende nammwe.
25 Musa n'ayogera nti Kikugwanidde nate okutuwa mu mikono gyaffe saddaaka n'ebiweebwayo ebyokebwa, tuweeyo saddaaka eri Mukama Katonda waffe.
26 Era n'amagana gaffe galigenda naffe; tewalisigala kinuulo n'ekimu; kubanga kitugwanidde okuzitwalako, tuweereze Mukama, Katonda waffe; era tetumanyi bye tulimuweerezesa Mukama, okutuusa lwe tulituuka eyo.
27 Naye Mukama n'akakanyaza omutima gwa Falaawo, n'atayagala kubaleka.
28 Falaawo n'amugamba nti Vaawo wendi, weekuume, oleme okulaba amaaso gange nate; kubanga ku lunaku lw'olirabiramu amaaso gange, olifa.
29 Musa n'ayogera nti Oyogedde bulungi; siriraba nate maaso go.


text:
Engero Proverbs
Chapter 16
1 Okutegeka omutima kugwanira muntu: Naye okwanukula kw'olulimi kuva eri Mukama.
2 Amakubo gonna ag'omuntu gaba malongoofu mu maaso ge ye: Naye Mukama apima emyoyo.
3 Emirimu gyo giterese Mukama, N'ebirowoozo byo binaanywezebwanga.
4 Mukama yakolera buli kintu omulimu gwakyo: Weewaawo, era n'ababi yabakolera olunaku olw'okulabirako ennaku.
5 Buli muntu alina omutima ogw'amalala wa muzizo eri Mukama: Omukono newakubadde nga gwegatta n'omukono, taliwona kubonerezebwa.
6 Okusaasira n'amazima bye birongoosa obutali butuukirivu: Era okutya Mukama kwe kuggya abantu mu bubi.
7 Amakubo ag'omuntu bwe gasanyusa Mukama, Atabaganya naye era n'abalabe be.
8 Akatono akaliko obutuukirivu Kakira amagoba mangi wamu n'ebitali bya nsonga.
9 Omutima gw'omuntu guteesa ekkubo lye: Naye Mukama ye aluŋŋamya ebigere bye.
10 Obulaguzi buba mu mimwa gya kabaka: Akamwa ke tekalisobya mu kusala omusango.
11 Ebigera n'eminzaani ebituufu biba bya Mukama: Ebipima byonna eby'omu nsawo mulimu gwe.
12 Okukola obubi kwa muzizo eri bakabaka: Kubanga obutuukirivu bwe bunyweza entebe.
13 Emimwa emituukirivu bakabaka gye basanyukira; Era baagala oyo ayogera eby'ensonga.
14 Obusungu bwa kabaka babaka ba kufa: Naye omuntu ow'amagezi alibukkakkanya.
15 Mu musana ogw'amaaso ga kabaka mwe muli obulamu; N'okuganza kwe kire kya mu ttoggo.
16 Okufuna amagezi nga kusinga nnyo okufuna zaabu! Weewaawo, okufuna okutegeera kulondebwa okukira ffeeza.
17 Olugendo olw'abagolokofu kuleka bubi: Akuuma ekkubo lye awonya emmeeme ye.
18 Amalala gakulembera okuzikirira, N'omwoyo ogwegulumiza gukulembera ekigwo.
19 Aba n'omwoyo ogwetoowaza wamu n'abaavu Akira agereka omunyago wamu n'ab'amalala.
20 Assaayo omwoyo eri ekigambo anaalabanga ebirungi: Era buli eyeesiga Mukama alina omukisa.
21 Alina omutima ogw'amagezi banaamuyitanga mutegeevu: N'obuwoomerevu bw'emimwa bwongera okuyiga.
22 Okutegeera luzzi lwa bulamu eri nnyini kwo: Naye abasirusiru obusirusiru bwabwe bwe bubabuulirira.
23 Omutima gw'ow'amagezi guyigiriza akamwa ke, Ne gwongera okuyiga ku mimwa gye.
24 Ebigambo ebisanyusa bisenge bya njuki, Biwoomera emmeeme, era bwe bulamu eri amagumba.
25 Waliwo ekkubo omuntu ly'ayita eddungi, Naye enkomerero yaalyo makubo ga kufa.
26 Omululu gw'omukozi gumukolera emirimu. Kubanga akamwa ke kamwegayirira.
27 Omuntu ataliiko ky'agasa agunja ettima: Era mu mimwa gye mubaamu omuliro ogusonsomola.
28 Omuntu omubambaavu asiga empaka: Era omulyolyomi akyayisa ab'omukwano ennyo.
29 Omuntu ow'ekyejo asendasenda munne, N'amutwala mu kkubo eritali ddungi.
30 Aziba amaaso, kwe kuteesa ebigambo eby'obubambaavu: Aluma emimwa atuukiriza obubi.
31 Omutwe oguliko envi ngule ya kitiibwa, Gunaalabikanga mu kkubo ery'obutuukirivu.
32 Alwawo okusunguwala asinga ab'amaanyi; N'afuga omwoyo gwe akira amenya ekibuga.
33 Akalulu kasuulibwa mu lugoye olw'omu kifuba; Naye okulagira kwako kwonna kuva eri Mukama.


text:
Bya RUTH FAITH NAKANWAGI
BAZADDE b'omwana eyabuzibwawo basobeddwa olw'abazigu abaamuwamba okubakubira amasimu nga basaba obukadde 300 babamuwe!.
Apollo Paul Luggya, mutabani wa Stefano Kiyingi ne Faridah, abatuuze b'e Bulindo - Kira ye yabuzibwawo abazigu abatannategeerekeka nga kati giweze emyaka esatu.
Kigambibwa nti mu kusooka omwana ono aliko ekibiina ky’abavubuka abakyamu kye yali akolagana nakyo ekyawaliriza bazadde be okumuneenyako kyokka okuva olwo tebaddangamu kumukubako kimunye.
Kiyingi ne Faridah bagamba nti ekisinga okubaluma be bantu abatannategeerekeka ababakubira amasimu nga babasaba ssente obukadde 300 bamubaddize nga mulamu, singa balemererwa okuzifuna mu bbanga ttono omwana waabwe bamwelabire balinde mulambo.
Wano we basinzidde okusaba poliisi okuyingira mu nsonga abayambeko okunoonyereza ku bazigu bano n'okuzuula amayitire ga mutabani waabwe. Kigambibwa yandiba ng'abaamuwamba baamutwala wabweru wa Uganda.
Omusango gw’okubula kw'omwana guli ku fayiro nnamba SD:Ref: 23/04/01/2014, ku poliisi y’e Bulindo.


text:
Zabbuli Psalms
Chapter 121
1 Naayimusa amaaso gange eri ensozi: Okubeerwa kwange kuliva wa?
2 Okubeerwa kwange kuva eri Mukama, Eyakola eggulu n'ensi.
3 Taliganya kigere kyo okusagaasagana: Akukuuma taabongootenga.
4 Laba, akuuma Isiraeri Taabongootenga so teyeebakenga.
5 Mukama ye mukuumi wo: Mukama kye kisiikirize kyo ku mukono gwo ogwa ddyo.
6 Enjuba terikwokya emisana, Newakubadde omwezi ekiro.
7 Mukama anaakukuumanga eri obubi bwonna; Ono ye anaakuumanga emmeeme yo.
8 Mukama anaakukuumanga amagenda go n'amadda, Okuva leero n'okutuuka emirembe gyonna.


text:
Zabbuli Psalms
Chapter 97
1 Mukama afuga; ensi esanyuke: Ebizinga bijaguze bwe byenkana obungi.
2 Ebire n'ekizikiza bimwetooloola: Obutuukirivu n'omusango bye binyweza entebe ye.
3 Omuliro gumukulembera, Gwokya abalabe be eruuyi n’eruuyi.
4 Enjota ze zaamulisa ensi: Ensi n'eraba n'ekankana.
5 Ensozi z'asaanuuka ng'envumbo awali Mukama, Awali Mukama w'ensi zonna.
6 Eggulu libuulira obutuukirivu bwe, N'amawanga gonna galabye ekitiibwa kye.
7 Bakwatibwe ensonyi bonna abasinza ebifaananyi ebyole, Abeenyumiriza olw'ebifaananyi: Mumusinze ye, mmwe bakatonda mwenna.
8 Sayuuni yawulira n'asanyuka, N'abawala ba Yuda ne bajaguza; Olw'emisango gyo, ai Mukama.
9 Kubanga ggwe, Mukama, oli waggulu nnyo ku nsi zonna: Ogulumizibwa okusinga ennyo bakatonda bonna.
10 Kale mmwe abaagala Mukama, mukyawe obubi: Akuuma emmeeme z'abatukuvu be; Abawonya mu mukono gw'omubi.
11 Omusana gwasigirwa omutuukirivu, N'essanyu oyo alina omutima ogw'amazima.
12 Musanyukire Mukama, mmwe abatuukirivu Era mwebaze erinnya lye ettukuvu.


text:
Isaaya Isaiah
Chapter 55
1 Mukale, buli muntu alumiddwa ennyonta, mujje eri amazzi, n'oyo atalina bigula; mujje mugule mulye; weewaawo, mujje mugule omwenge n'amata awatali bigula awatali muwendo.
2 Lwaki okuwaayo ebigula olw'ebyo ebitali bya kulya? lwaki okuteganira ebyo ebitakkutibwa? mumpulirire ddala nze, mulye ebirungi, obulamu bwammwe busanyukire amasavu.
3 Mutege amatu gammwe, mujje gye ndi; muwulire, n'obulamu bwammwe bunaaba bulamu: nange saalagaana nammwe endagaano eteriggwaawo, kwe kusaasira kwa Dawudi okw'enkalakkalira.
4 Laba, mmuwaddeyo okuba omujulirwa eri amawanga, omukulu era omugabe eri amawanga.
5 Laba, oliyita eggwanga lye wali tomanyi, era eggwanga eryali terikumanyi liriddukira gy'oli, ku lwa Mukama Katonda wo ne ku lw'Omutukuvu wa Isiraeri; kubanga akugulumizizza.
6 Munoonye Mukama nga bw'akyayinzika okulabika, mumukaabirire nga bw'akyali okumpi:
7 omubi aleke ekkubo lye, n'omuntu atali mutuukirivu aleke ebirowoozo bye: era akomewo eri Mukama, naye anaamusaasira; adde eri Katonda waffe, kubanga anaasonyiyira ddala nnyo.
8 Kubanga ebirowoozo byange si birowoozo byammwe, so n'amakubo gammwe si makubo gange, bw'ayogera Mukama.
9 Kuba eggulu nga bwe lisinga ensi obugulumivu, amakubo gange bwe gasinga bwe gatyo amakubo gammwe, n'ebirowoozo byange ebirowoozo byammwe.
10 Kuba enkuba nga bw'ekka n'omuzira okuva mu ggulu, ne bitaddayo, naye ne bifukirira ettaka, ne birimeza ne biribaza, ne biwa omusizi ensigo n'omuli ebyokulya;
11 bwe kityo me kinaabanga ekigambo kyange ekiva mu kamwa kange: tekiridda gye ndi nga kyereere, naye kirikola ekyo kye njagala, era kiriraba omuisa mu ekyo kye nnakitumirira.
12 Kubanga mulifuluma n'essanyu, nulitwalibwa n'emirembe okuvaayo: ensozi n'obusozi ziribaguka okuyinba mu maaso gammwe, n'emiti yonna egy'oku ttale girikuba mu agalo.
13 Mu kifo ky'omweramanyo mulimera olusambya, ne mu ifo ky'omutovu mulimera omumwanyi: era kiriba eri Mukama erinnya, akabonero akataliggwaawo akataliggibwawo.


text:
Bya EDWARD SSERINNYA
LEERO tujaganya bwe giweze emyaka 20 bukya Kabaka Ronald Muwenda Mutebi II atuuzibwa ku Nnamulondo. Ekimu ku bintu ebyawula Buganda ku nsi endala lwe Lukiiko lwayo olumaze emyaka egisoba mu 800.
Olukiiko lwatandika ne Ssekabaka Kintu, era okuggyako okuva mu 1966 okutuuka mu 1993 Obwakabaka bwe bwaddawo, ebbanga lyonna lubadde lutuula.
Omwogezi w’e Mmengo, Dennis Ssengendo Walusimbi agamba: Olukiiko lukadde nnyo era lulina emyaka egisoba mu 800. Abakiise abaasooka ku Kabaka Kintu baali 21.
Kabaka bw’aba mu Lukiiko, omuggo gwa Sipiika teguleetebwa.
Lutuulwamu baminisita Kabaka b’aba asiimye n’awa obwami n’abaami b’Amasaza. Wabula ennaku zino n’abantu abalala abakiikirirwa okugeza abasuubuzi, abalimi, abalunzi n’abalala nabo batuula mu Lukiiko.
Kyandibadde nti waakiri buli mwezi Olukiiko lulina okutuula, naye luyinza okuyitibwa ekiseera kyonna singa wabaawo ensonga enkulu erina okuteesebwako mu bwangu ddala.
Ebyafaayo biraga nti abakyala baava dda nga batuula mu Lukiiko lwa Buganda, era Nnamasole ne Lubuga be baabanga abasaale okutuula mu Lukiiko. Ku Mulembe gwa Ssekabaka Mulondo, Nnamasole Namulondo ye yaleranga Kabaka kuba yalya Obuganda nga muto ddala.
Bakabaka abaalina abakyala ab’amaanyi nga Nalunga owa Ssekabaka Jjuuko, Nannono owa Ssekabaka Nakibinge nabo baatuulanga mu Lukiiko lwa Buganda.
Mu myaka egy’okumpi okuva ku Ssekabaka Ssemakookiro nga Bannaalinnya, Kimbugwe wa Buganda n’abaami abakulu abatali ba Masaza nga nabo batuula mu Lukiiko.
BATEESA BATYA?
Omuntu yenna ayinza okutuusa ekiteeso kye mu Lukiiko lwa Buganda ng’ayita mu balutuulamu.
Naye ebiteeso byonna ebinaateesebwako tebireetebwa ku lunaku olwo olw’Olukiiko, bisooka ne bireetebwa eri oyo avunaanyizibwa ku nsonga eyo, olwo ne bisooka biteesebwako mu kabineeti n’oluvannyuma bwe kiba kisaanidde ne biryoka bireetebwa mu Lukiiko ne bikubaganyizibwako ebirowoozo. Abaganda lwe baakungubaga ng’Amasiro g’e Kasubi gayidde.
Omukubiriza w’Olukiiko aweebwa obuvunaanyizibwa okusalawo ku ngeri abateesa mwe bagenda okuyita okuteesa okusinziira nga ye bw’aba alabye ku kiki ekinaayanguwa.
Ayinza okusalawo abateesa ne bawanika mikono, oba okugenda ne basemberera obuzindaalo sinakindi okuwandiika obupapula.
Kabaka bw’aba mu Lukiiko, omuggo gwa Sipiika teguleetebwa.
OBUYINZA MU LUKIIKO
Kabaka y’alina obuyinza obw’enkomeredde mu Lukiiko lwa Buganda. Wabula obuyinza bwe busobola okusigibwa mu mukubiriza waalwo (Sipiika) singa Beene mu lutuula olwo tabaamu.
Mu Lukiiko lwa Buganda, Ssaabasajja ne bw’aba taliimu yo Nnamulondo ereetebwa, era n’ebikkulwa okwo nga kw’otadde n’okugikuuma wadde Kabaka aba tagituddeemu.
Nga Ekitiibwa kya Buganda kiyimbibwa, abantu bonna ababa mu Lukiiko balina kutunuulira Nnamulondo wadde Kabaka ne bw’atabaawo.
Abantu balina okumanya nti, Nnamulondo si ya Kabaka wabula Nnamulondo ya Buganda kuba Kabaka yenna ajja agisangawo.
Wabula Nnamulondo eno mu Lukiiko wadde Kabaka mw’ali oba taliimu eweebwa ekitiibwa kyayo mu bujjuvu.
Era singa Kabaka aba mu Lukiiko olwo omukubiriza ne mu ntebe ye tatuulamu kuba obuyinza buba eri Kabaka n’omuggo oguwa omukubiriza obuyinza nagwo teguleetebwa, guleetebwa Kabaka tali mu Lukiiko.
OBULOMBOLOMBO BW’OLUKIIKO LWA BUGANDA
1. Olukiiko terutuula nga tewali Nnamulondo.
2. Kabaka bw’abaamu, omukubiriza tatuula mu ntebe ye n’omuggo ogumuwa obuyinza teguleetebwa.
3. Ekitiibwa kya Buganda kiyimbibwa abateesa batunuulidde Nnamulondo.
4. Mu Lukiiko, Nnamulondo ekuumibwa ekiseera kyonna wadde nga Nnyinimu taliimu.
OKUMALA ebbanga ddene Olukiiko lwa Buganda lubaddemu ebiteeso bingi ebirugulumbizza ne Buganda yonna okutwalira awamu.
Olukiiko lwe lulonda Kabaka era y’ensonga lwaki mu Lukiiko olwasooka, Kabaka Kintu si ye yalukubiriza wabula Omutaka Bukulu okuva e Ssese.
Buli Kabaka lw’alya Nnamulondo, Olukiiko n’Obuganda buba ku bunkenke kuba tewaba amanyi anaalya Obuganda.
Ssentebe wa Disitulikiti y’e Luweero Al-Hajji Abdul Nadduli agamba nti, mu 1897, Katikkiro Sir Apollo Kaggwa ne banne baasinziira mu Lukiiko lwa Buganda ne basalawo okuteekako Kabaka Daudi Chwa II ng’asikira kitaawe Ssekabaka Mwanga II eyali alwanagana n’Abangereza era nga kirabikira ddala nti si waakudda ku Nnamulondo ye.
Kino kyagulumbya nnyo Olukiiko ne Buganda yonna, era abaami n’Abaganda bangi baasala eddiiro ne beegatta ku Mwanga okulwana okukomawo ku Nnamulondo wadde byalema.
Abaganda lwe baakungubaga ng’Amasiro g’e Kasubi gayidde.
Wadde wabaddewo entuula z’Olukiiko ezirugulumbizza ng’olwatuula mu 1919 okusalawo okuyigga emmese ezaali zirwaza abantu kawaali, olwa 1927 olwasalawo okukomyawo envujjo n’endala nnyingi, naye olukyasinze okugulumbya Obuganda lwa 1953, Gavana Sir Andrew Cohen ng’awang’angusizza Ssekabaka Muteesa II.
Cohen yayogerera mu Lukiiko ng’ayagala balonde Kabaka omulala adde mu bigere bya Muteesa. Ekiteeso kyaleetebwa mu Lukiiko enfunda nnya, naye buli mulundi nga kigaanibwa.
Entuula z’Olukiiko lw’ebiseera ebyo, n’ebyava mu kuwang’angusa Kabaka, ye Ssemateeka wa 1955 eyamala emyaka mukaaga gyokka era eyatema empangi y’obwetwaze bwa Uganda mu 1962.
Mu December wa 1961, ebbugumu eryali mu Lukiiko lwa Buganda e Mmengo ekyavaamu Buganda okufuna obwetwaze nga Uganda tennafuna nakyo kyabugumya nnyo ensi.
Wabula ekiteeso ekirala ekyali eky’ebbugumu kyaliwo mu February wa 1966, Olukiiko lwa Buganda bwe lwasalawo okugoba Gavumenti ku ttaka lyayo, oluvannyuma lwa Obote okuva ku Ssemateeka eyali agobererwa owa 1962 kye kyavaako ensasagge eyagoba Kabaka mu Lubiri n’okuvaako ebizibu ebingi Uganda mw’etubidde.
Omuwandiisi w’Olukiiko lwa Buganda, David Ntege agamba nti, okuva mu 1993, Olukiiko lwa Buganda lubaddemu ebiteeso ebitasobola kwerabirwa okugeza eky’okukungubagira etteeka ly’ettaka erya 1998.
Abantu abajja mu Lukiiko baayambala makanzu nga tebataddeeko makooti era ne beesiba ebimyu!
Okuggya kw’Amasiro: Gano gaakwata omuliro mu March wa 2010, era Olukiiko olw’amangu lwayitibwa olw’ensonga enkulu eyali egudde mu Buganda.
Mu lutuula luno abateesa bajja nga bambadde biddugavu ng’akabonero akakungubagira Amasiro.
Ekyapa kya Bulange: Amawulire bwe gaafuluma agaali gagamba nti Kabaka yasinga ekyapa ky’OLubiri eri nnaggagga omu, Olukiiko lwayitibwa bukubirire era mu lukiiko luno ebyapa by’olubiri biri byonna byaleetebwa ne biragibwa mu lujjudde.
Okugaana Kabaka okugenda e Bugerere: Bino byatandika nga eby’olusaago era gye byaggweera ng’abantu abasoba mu 27 bafudde mu keediimo kano, okusibira Katikkiro ku Ssezibwa ne bamugaana okugenda e Bugerere kyali kikuuno mu Buganda, era Olukiiko lwayitibwa mu bwangu okukiteesaako.
Abafuzi b’ensirikirano: Ebbago ku tteeka erikwata ku bafuzi b’ensikirano bwe lyafulumizibwa, mwalimu obuwaayiro nga Kabaka okufuga mu mpalo n’abakulembeze abalala, okusooka okusaba ng’anaagenda ebweru w’eggwanga n’ebirala. kino nakyo kyali kiteeso ky’amaanyi era oluvannyuma ebbago lino lyakolebwamu ennongoosereza.
Ekiteeso ekirala kyaliwo mu 1999, Abambejja abamu bwe baavaayo ne bawakanya Kabaka Mutebi nga bw’atali mwana wa Ssekabaka Muteesa.
Olukiiko lwalimu ebbugumu, Abambejja bano ne baleeta n’obukakafu kwe baali basinziira okugamaba nti Mutebi si mwana wa Muteesa naye era byonna byaggwa. N’ebiteeso ebirala bingi okugeza nga federo, ebyaffe n’ebirala bingi.
Abakiise 21 mu Lukiiko lwa Buganda olwasooka
Bano ne bakiise abaali mu Lukiiko lwa Buganda olwasooka era abaakola Ssemateeka Obuganda gwe butambulirako n’okutuusa olwaleero.
1. Bukulu, okuva e Ssese, eyakubiriza Olukiiko
2. Kato Kintu, oluvannyuma eyafuuka Kabaka.
3. Ndugwa Mukiibi, ow’Olugave. Ono mutabani we Kakulukuku ye yalondebwa mu Lukiiko olwo okuba Katikkiro wa Buganda eyasooka.
4. Kisolo ow’Eng’onge, oluvannyuma naye yafuuka Katikkiro wa Kintu.
5. Kyaddondo ow’Envuma, eyalondebwa ku Bwassaabaddu mu Lukiiko olwo. Ye yali omuduumizi w’eggye lya Buganda eyasooka.
6. Mwanje ow’Engo
7. Balasi
8. Kagobe ow’Effumbe
9. Kayimbyokutega ow’Empeewo, yava Kyaggwe
10. Kiwutta Kyasooka, ow’Embogo naye yali mutabaazi
11. Nnyininsiko ow’Enjovu
12. Bakazirwendo Ssemmandwa ow’Engeye
13. Kakooto Mbaziira ow’Ennyonyi. Ono yatindigga okuva e Bulimu mu Kyaggwe okugenda e Magonga ku kibuga.
14. Nsereko Namwama, Kkobe
15. Kyeya Mutesaasira ow’Engo
16. Nsumba ow’Embogo
17. Kisenge, ow’Ennyonyi naye yava Mirembe mu Kyaggwe.
18. Kyeyune ow’Ennyonyi naye yava Mirembe mu Kyaggwe.
19. Mubiru ow’Emmamba yava Bumogera
20. Mutasingwa ow’Embwa
21. Kayimbyobutezi ow’Enjaza.


text:
Bya PROCOPIOS LUMU
‘EBYO abagagga bye muliko mwerimba ssente tezigula byonna’, bino bye bigambo Sarah Namukwaya eyakazibwako erya G.Snake bye yatadde mu luyimba lwe Ssente.
G.Snake akikkiriza nti ssente w’ekuba egonzaawo naye n’akikkaatiriza nti tekuuma mukwano y’ensonga lwaki ensangi zino tulaba bak’abagagga bangi babadduseeko.
Kino mu vidiyo gye yakutte alaga omusajja amukwana ng’azze ne kkeesi ya ssente n’akkiriza naye nga mu mutima teri mukwano.
Zino azirya, oluvannyuma lwa wiiki amwatulira nti omukwano ogugwe si gwa ssente ye tamwagala.
“Abagagga bangi tubalaba ensangi zino ng’abakyala babaddukako kuba okubaagala baakozesa ssente. Nsuubira obubaka obuli mu luyimba luno bujja kuyamba okukendeeza omuze guno wadde si kyangu,” bw’annyonnyola.
Vidiyo y’oluyimba luno yagikwatidde mu bifo eby’enjawulo abagagga gye baliira kaasi gy’agamba nti gye bayiwaayiwa ssente okusendasenda abawala.
Yadde amanyiddwa okuyimba nga bw’azina n’omusota, leero mu luno oluyimba teyaguleese.


text:
Abakozi ba Gavt mu Spain beediimye
Abakozi ba Gavt mu Spain beediimye, olw’okusalibwako ebitundu 5 ku 100, ku musaala gwabwe, ekitandika omwezi guno; kino kyagendereddwamu kukeendeeza ku nsaasaanya ya Gavt oluvannyuma lw’akatuubagiro k’ebyensimbi akaaliwo.
Entegeka z’okukuba akalulu ku nnati empya ku Iran ziwedde; akakiiko k’omukago gw’amawanga amagatte kalemedde ku Iran olw’okukola ebyokulwanyisa bya nukiliya.
Ssabaminisita wa Japan, Naoto Kan alangiridde olukiiko lwe oluggya, nga lusigazzaako baminisita 11 ku 17 ababaddewo. Ku baminisita ssabaminisita Kan beyasigazza kuliko minisita w’ensonga z’ebweru Katsuya Okada, n’okwebyokwerinda Toshimi Kitazawa.


text:
Bya JOB NANTAKIIKA
“MU ndwadde ze nnaalabye eziruma, obwavu buluma era nze bwantuuka ne mu busomyo ne buntuusa n’okufuna endowooza egamba nti okufa kukira okuswala.
Nze Samuel Bakalakaasa, 65, ow’e Banda mu Wakiso. Okumanya obwavu bunnumye, bwampaliriza n’okuzaala abaana abatono kyokka ne bano katono bannemerere okulabirira. Nnina bataano bokka.
Okutuuka okwekyawa nsalewo okugenda ku kyeyo e Iraq nga nnina emyaka 57, namala kumala myaka 30 ne ntuuka n’okweyazika enju ya mukwano gwange nkyalizeemu abagenyi nga muwala wange ayanjula.
Kw’olwo nali nsula mu kazigo ka ttaka nga nkapangisa 4,000/- omwezi.
Samuel Bekalakaasa ng’ayogerako eri abantu abaabadde ku mukolo gw’okuyingira enju ye.
Muwala wange Christine Kwagala kwe kujja n’antegeeza nti yali agenda kundeetera mwana munne. Kino kyankuba wala kubanga ekifo kye nalimu nali sisobola kutuzaamu bakoddomi bange.
Nnawalirizibwa okugenda ewa mukwano gwange Ssendege eyalina amaka agategeerekeka
ne mmusaba akkirize nkyalizeeko abako mu maka ge era naye teyali mubi yakkiriza.
Olunaku bwe lwatuuka abagenyi nabatwala mu maka gano era emikolo gyonna gye gyaggweera.
Abako baagenda bakimannyi nti taata w’omuwala yazimba amaka so nga nsula mu kazigo kamu ak’ettaka. Tolowooza nti nali ndera ngalo nga sikola, nedda.
Emmotoka ya Bekalakaasa eya Prado gye yaguze
Okukola nali nkola naye nga ssente sizifuna ezinzigya mu bwavu.
Nasiikako ku mpuuta e Bwaise naye nga sifunamu kwe kuyingira obusuubuzi. Buno nabukolera mu katale akaayitibwanga Kikuubo Twegatte Corperative Society nga kano kaabeeranga awaali
ekizimbe kya Mini-price ng’eno natundanga byakwewunda eby’abakyala.
Obusuubuzi nabumalamu emyaka ebiri nga ndaba mmala budde ne nsalawo okudda mu kyalo e Banda mu Wakiso ne ntandika okulima ssaako n’okusuubula ebintu nga mbitwala e Kampala.
E Banda nasooka kusula mu kifulukwa ky’omugenzi Kasirye ekyali kirabirirwa Sserwanga naye olunaku lumu kibuyaga yakitikkulako akasolya era kw’olwo twasula bweru enkeera ne mpangisa ennyumba.
Abaana ba Bekalakaasa bonna.
Bwe natwalanga ensawo ya lumonde mu Kampala nga ngifunako 500/- zokka. Obulimi n’obusuubuzi nabulwamu nga sifunamu era mu 2006 bwe nawulira nti waliwo abagenda okukola e Iraq ko nze nti
kang’ende nfiire eyo okusinga okufiira wano.
Mu kiseera ekyo nalina emyaka 57 naye obwavu bwali buntamye ne ng’amba nti kang’ende oba kufa nfe. E Iraq nakolanga gwa bukuumi ku bizimbe.
Katonda yannyamba ne banzikiriza. We nagendera nga nnina amabanja mangi era ky’ekimu ku bye nali nziruka. Naye nga bwe bagamba nti, ezinunula omunaku lugaba azitunga kiro anti omwaka gugenda okuggwaako nga ndi mu Iraq nali mmaze okusasula amabanja gonna.
Omulimu guno gwali mulungi naye nagufunirako ekizibu bwe nava waggulu ku kanaala ne ngwa wansi amagulu ne gamenyeka.
Abamu ku bantu abaabadde ku mukolo gwa Bekalakaasa ng’ayingira enju.
Yinsuwa ye yantwala e Girimaani okunzijjanjaba. Omusaala gwange wadde mbadde mulwadde gubadde gujja nga sibulwa kyakulya era bwe naviira e Bugirimaani nga mponye, omwaka oguwedde ne bantegeeza nti yinsuwa egenda kundiyirira.
Mu January w’omwaka oguwedde bampa emitwalo 10 egya ddoola eza Uganda obukadde 250 okuva olwo ne ndoka. Waliwo ebizibu ebijja naye nga birina omukisa kubanga ssente zino ze nzimbyeko
enju eno, ne ngulako emmotoka ekika kya Prado nange nneevugeko nneenaazeeko ennaku ne ngulayo ne kigege ekola ssente era nange kati mbalibwa mu baloodi.
Kye njize mu bulamu kiri nti atannafa teweevuma ggwanga ate obugagga tebuliiko myaka, kasita oba omulamu nabwo osobola okubufuna.